| #### CAPUT XV. Quod aliter Abimelech, atque aliter Pharaonem corripuit Deus propter Saram uxorem Abrahae. |

| #### #### Venit autem Deus ad Abimelech per somnium nocte, et ait illi: En morieris propter mulierem quam tulisti; habet enim virum. Abimelech vero non tetigerat eam. Et ait: Domine, num gentem ignorantem, et justam interficies? etc. Aliter hunc, atque aliter Pharaonem Deus corripuit propter Abraham; Pharaonem namque flagellavit plagis maximis et domum ejus. Hujus autem satisfactione suscepta dicentis: Nonne ipse dixit mihi: Soror mea est, et haec dixit mihi: Frater meus est? In simplicitate mea et munditia manuum mearum feci hoc. Et ego scio, inquit, quia per ignorantiam fecisti, et idcirco non permisi te ut tangeres eam. Siquidem ut Abrahae semen ab Aegyptia servitute liberaretur, et Aegyptum plagis maximis flagellavit Deus. Ut autem a Babylonica captivitate solveretur, non plagis caesus, sed divino nutu Cyrus rex Persarum praeventus ut transduceret vocem in universo regno suo, etiam per Scripturam dicens: Haec dicit Cyrus, rex Persarum: Omnia regna terrae dedit mihi Dominus Deus coeli, et ipse praecepit mihi ut aedificarem ei domum in Jerusalem, quae est in Judaea. Quis est in vobis de universo populo ejus? Sit Deus illius cum ipso (II Par. XXXVI). Ascendat Jerusalem quae est in Judaea, et aedificet domum Domini Dei Israel, ipse est Deus qui est in Jerusalem (I Esdr. I). Cogitavi mecum dicens: Forsitan non est timor Domini in loco isto, et interficient me propter uxorem meam: alias autem et vere soror mea est, filia patris mei, etc. De hoc ejus timore, quo et apud Pharaonem timuit, jam superius dictum est. Illud in Sara mirandum fuit, quod in illa aetate cum esset anus, adhuc videbatur appetibilis. Significat autem pulchritudinem divinae religionis, quae illo quoque tempore, quando captivi ducti sunt Judaei, videbatur inter gentium errores imitabilis, et aemulabantur eam, quamvis non caste gentes quae erant in circuitu eorum. Unde scriptum est in libro Machabaeorum primo: Et jejunaverunt illa die, et induerunt se ciliciis, et cinere in capite suo, et destituerunt vestimenta sua, et expanderunt librum legis, de quibus scrutabantur gentes, similitudinem simulacrorum suorum (I Mach. III), videlicet ut more divinae legis exhiberent simulacris suis ritum, vel ordinem sacrificiorum. ####  |