| #### CAPUT XXXVII. Quod mystice vir defunctus Christus sit, et frater ejus qui praevalet regere Ecclesiam Dei, suscitare debeat semen ejus. |

| #### #### Porro mystice frater defunctus ille est qui post resurrectionis gloriam apparens, dixit: Ite nuntiate fratribus meis (Joan. XX), qui quasi sine filiis obiit, quia adhuc electorum suorum numerum non implevit. Hujus scilicet uxorem superstes frater sortiri praecipitur, quia dignum profecto est ut cura sanctae Ecclesiae ei qui hanc bene regere praevalet imponatur. Cui nolenti mulier in faciem expuit, quia quisquis ex muneribus quae percepit prodesse aliis non curat, bonis quoque ejus sancta Ecclesia exprobrans, et quasi in faciem salivam jacit. Cui ex uno pede calceamentum tollitur, ut discalceati domus vocetur. Scriptum quippe est: Calceati pedes in praeparatione Evangelii pacis (Ephes. VI). Si ergo ut nostram, sic curam proximi gerimus, utrumque pedem per calceamentum munimus. Qui vero suam cogitans utilitatem, proximorum negligit, quasi unius pedis calceamentum cum dedecore amittit. Interea uxor defuncti, uxor inquam Synagoga, quae defuncto, id est, illi qui pro ipsa mortuus est nubere debuit, nupsit alteri, quippe quae et Barabbam latronem habere maluit, et contempto eo qui in nomine Patris sui benedictus advenit illum exspectet alium qui maledictus in nomine suo venturus est. Unde et illud: Quia juxta me discooperuisti, et suscepisti adulterum (Isa. LVII). ####  |