| #### CAPUT XIX. Quanto tempore, dum fabricaretur arca, exspectaverit Dei patientia. |

| #### #### (CAP. VII.) Eratque Noe sexcentorum annorum, quando diluvii aquae inundaverunt super terram. Exinde colligitur quandiu exspectaverit eos Deus ad poenitentiam, secundum Petrum apostolum in Epistola sua dicentem: Qui increduli fuerunt aliquando in diebus Noe cum fabricaretur arca (I Pet. III). Denique Noe cum quingentorum esset annorum, praecepit Deus dicens: Fac tibi arcam. Sexcentorum autem erat annorum, quando inundantibus aquis ingressus est in eam. Igitur circiter annos centum increduli fuerunt, praedicante illis publica arcae fabricatura, et tanto tempore exspectavit eos Dei patientia: Ipsi autem secundum duritiem suam et cor impaenitens thesaurizaverunt sibi iram in die irae (Rom. II). Et facta est, inquit, pluvia super terram quadraginta diebus, et quadraginta noctibus. Quadraginta diebus et quadraginta noctibus, omne quod ab incarnatione vel passione Domini residuum est, signatur saeculi tempus, quo baptismi aquae inundare, forisque relicta ingredientium in Ecclesiam peccata, obruere non cessent. Nam sicut in transitu filiorum Israel per mare Rubrum, Aegyptii qui submerguntur, malignos spiritus vel peccata significant, ne impii qui in diluvio pereunt arca superstite cum paucis, peccata decidentia recte figurant. ####  |