| #### CAPUT VII.De pietate Joseph qua viso Benjamin se continere non potuit. |

| #### #### Attollens autem Joseph oculos, vidit Benjamin fratrem suum uterinum, et ait: Iste est frater vester parvulus, de quo dixeratis mihi? Et rursum: Deus, inquit, misereatur tui, fili mi: Festinavitque quia commota fuerant viscera ejus super fratre suo, et erumpebant lacrymae et introiens cubiculum flevit, etc. Attollens oculos Joseph. Jam ante dictum fuerat, quia steterunt coram Joseph. Quos cum ille vidisset et Benjamin simul, praecepit dispensatori domus suae, dicens: Introduc viros domum, et occide victimas, et instrue convivium, quoniam mecum comesuri sunt meridie. Quid ergo est, quod quasi nondum viderit, ita nunc dicitur, attollens autem oculos Joseph, vidit Benjamin fratrem suum uterinum, nisi quia primum ita vidit ut dissimularet, nunc autem ita vidit ut ejus visione denuntiationis suae meminisse videretur, qua dixerat: Non videbitis faciem meam, absque fratre vestro minore? Necdum enim scire merebantur illi adorantes quod, inter summa regni negotia, princeps Aegypti et dominus terrae talium meminisse potuisset. Sed dum affectata austeritate quasi in alienos intenderet, rupit pietas injussa, nimiumque ultronea prae paratam fortitudinem pectoris, et dissimulandi virtus non fuit, unde et quasi fugam iniens, festinavit in cubiculum et ploravit, quia erumpebant lacrymae, et non poterat se continere. Victus itaque commotis visceribus suis, et tumultuantibus lacrymis, cessit, easque, quantum voluerunt currere, permisit. Rursusque lota facie egressus, continuit se, et ait: Ponite panes, etc. Hoc convivium, ut de illo quoque secundum mysterium aliquid loquamur, recte cum Benjamin, id est, filio dextrae, celebratum est: sic enim in fine mundi, cum plenitudo Aegyptiorum, id est, gentium, subintraverit (Rom. XI), fratres Jesu Christi, scilicet Judaei, filio dextrae, id est apostolicae fidei, in convivio corporis et sanguinis ejusdem Christi fratris sui foederabuntur, et tunc revera cum opulento fratre suo bibentes inebriabuntur. Hoc tantum interest quod hic antequam agnoscerent fratrem suum dicentem: Ego sum Joseph (Gen. XLV), convivium factum est, illic autem prius oportebit Christum agnosci et tunc demum eos praedicto ejus convivio participari. ####  |