| #### CAPUT II. Quod Ezechiel propheta difficilis sit, et quod in prima visione recte quaeri debeat quomodo quatuor animalia unum animal sint. |

| #### #### Igitur revelationes regni Dei debita cum veneratione suscipientes, ad prophetam Ezechiel accedamus, cujus difficultatem, ut ait beatus Hieronymus, Hebraeorum probat traditio. Nam nisi quis apud eos aetatem sacerdotalis ministerii, id est tricesimum annum impleverit, nec principia libri Geneseos, nec Canticum canticorum, nec hujus voluminis exordium, et finem legere permittitur, ut ad perfectam scientiam et mysticos intellectus plenum humanae naturae tempus accedat. Item dicit: ####
| #### “De hac visione prolixius diximus, quia et obscura est, et a multis varie exponitur.” |
#### #### Sed et beatus papa Gregorius secundum dulcedinem gratiae sibi collatae plenissime dixit, de prophetia praescripti, id est tricesimi anni usque ad illum locum: ####
| #### “Et tu, sume tibi sartaginem ferream, et pones eam murum ferreum inter te et inter civitatem (Ezech. IV).” |
#### #### Cum ergo de hac visione tanti viri dixerint, et ante ipsos a multis varie exposita sit, et ut fatentur ipsi, multum habeat obscuritatis, nos quid faciemus? Tenemur quippe nostri voluptate propositi, ut ne in isto quidem propheta tam arduo, tanquam difficili taedeat nos immorari, quaerendo testimonia gloriae Christi Filii Dei. Fatemur enim aliquid non parvum de obscuro superesse, quod adhuc studiosius elucidandum sit. Quid est illud? Nimirum similitudo quatuor animalium. In quo haec similitudo quidquam adhuc obscuritatis aut difficultatis habet? In eo videlicet, quod et quatuor animalia dicuntur, et animal unum. Nam sic in prophetia anni sexti post multa legimus: ####
| #### “Ipsum est animal quod videram juxta fluvium Chobar. Cumque ambularent Cherubin, ibant et pariter rotae juxta ea (Ezech. X).” |
#### #### Ac deinceps: ####
| #### “Ipsum est animal quod vidi subter Deum Israel juxta fluvium Chobar. Et intellexi quia cherubin essent. Quatuor per quatuor vultus uni, et quatuor alae uni, et similitudo manus hominis sub alis eorum, et similitudo vultuum eorum, ipsi vultus quos videram, juxta fluvium Chobar (ibid.).” |
#### #### Igitur animalia ipsa, quae et quatuor sunt, et unum, duce Spiritu sancto, quaerere cupimus, nihil metuentes quod in visione a multis propter suimet obscuritatem varie exposita, varietatem seu multitudinem expositionum auxerimus. Nam ipsum animal quod quaerimus, cum inventum fuerit, tale ac tantum est ut solo nomine, vel auctoritate sua parvitatem nostram, si opus sit, ab omnium qui haec visuri sunt contemptu vel indignatione defendere possit. ####  |