| #### CAPUT III Quod omnia nonnisi de tribus generibus sumi jubeantur, de armento, de pecoribus, de volatilibus, et quid per haec mystice. |

| #### #### Et notandum, quod haec omnia de tribus sumi jubentur generibus, id est de armento, de pecoribus, de volatilibus. De armento, vitulus; de pecoribus, aries sive capra; de volatilibus, turtur sive columba. Praeter has quinque animalium species, caetera animantia munda sive immunda, nescit sacrificiorum lex. Mysticas quaesituri causas, usuales prius armenti pecorum ac volatilium proponamus differentias. Armentum duobus modis proficit: nam et operatur terram, et lactis copiam praestat. Pecus, id est aries sive capra, nihil operatur, sed solos lactis et lanae praebet redditus. Turtur sive columba in neutro valet, et ab omni ejusmodi servitio vacuum est. Igitur in his tribus generibus, tres intelligamus ordines, quorum sacrificiis legitimis in coelesti tabernaculo deservitur, quos apud prophetam Ezechielem tres viri isti designant, Noe, Daniel et Job, unum scilicet rectorum, alium contemplationi vacantium, tertium in actibus saeculi bene et licite operantium. Nam his tribus ordinibus distincti sunt omnes, quicunque semetipsos Deo vivo sacrificant, exhibentes corpora sua hostiam vivam, sanctam, Deo placentem, rationabile obsequium suum (Rom. XII). Et aliquando quidem holocaustum, id est gratiarum actio, aliquando pro peccato idem poenitentiae opus est, quod offertur, aliquando pacifica hostia, id est oratio quaerens pacem ab impugnatione vitiorum, verbi gratia, dicendo cum Apostolo: ####
| #### “Infelix ego homo, quis me liberabit de corpore mortis hujus? Gratia Dei per Jesum Christum (Rom. VII).” |
#### ####  |