| #### VERS. 5, 6. |

| #### #### Stultus complicat manus suas, et comedit carnes suas dicens: Melior est pugillus cum requie, quam plena utraque manus cum labore, et afflictione animi. Nunc videas alium alii vano succumbere. Supra fuerat conquestus, quoniam plenus divitiarum invidiae vicinorum esset subjectus: modo stulti pigritantis verba, et habitum reponit, qui stulte vitans unum vitium, cucurrit in contraria, invidiam fugienti occurrit egestas, causa et altrix famis, neque abest vilis incuria. Iste est merito lapidandus de stercoribus boum, qui hyperbolice comedit carnes suas, nec operatur bonum, quod exigit usus corporis, neque instat bonis quae postulat usus animae. Iste in corde suo se consolatur dicens: Dives vitiis atque divitiis oneratus, pateat invidiae, patiatur multa pericula de suo labore; ego aliter sapio, meliuscule mihi procuro: Melior est pugillus cum requie, quam plena utraque manus cum labore, paupertate mea contentus sine cura vivam, ut possim longam et securam ducere vitam, absit a me labor, absit contritio cordis. #### Cantabit vacuus coram latrone viator. #### (JUVEN. Sat. X, vers. 22.) ####  |