| #### CAPUT 15 |

| #### ####
| #### “Et apprehendit draconem serpentem antiquum, qui est diabolus et Satanas, et ligavit eum per mille annos.” |
#### #### Palam est, et ita ab effectis comprobatum, quod illum apprehenderit et ligaverit, ut de hoc aliquatenus dubitare dementiae sit. Si enim ille ligatus a Christo non est, quomodo tam imbecillis jacet, ex quo Christus passus est? Quomodo tot ab illo evadunt homines? Quomodo a tam multis non dico grandaevis et sapientibus viris, sed a pueris tenerisque puellis illusus est? Consideremus quae et qualia in eum per infirmas aetates sive conditiones facta sunt, maximeque recolendo gesta vel passiones martyrum, et delectabile spectaculum habemus. Quia non solum ligatus, verum etiam infatuatus est; nec solummodo catena magna stringuntur illi manus et pedes, verum etiam sicut ad Job facturum se Dominus promiserat, et nares perforatas in sudibus et linguam fune ligatam, et circulum in naribus habet, et maxilla ejus armilla perforata est (Job XLI). Inde est quod illudunt ei, quasi qui non solum servi, sed etiam ancillae Domini, quod concidunt eum amici, quod dividunt eum negotiatores illi quicunque bonas margaritas quaerentes, et unam pretiosam evangelicae veritatis margaritam invenientes, comparaverunt illam datis omnibus suis (Matth. XIII). Quis dinumerare possit millia martyrum, multitudines confessorum, choros virginum, plebemque omnium electorum, qui ex tunc vidente et invidente illo in coelum evolaverunt, et retinere non valente illo, de templorum ejus sordibus eruperunt, sordesque ipsas in oculos ejus excutientes ad Deum verum transfugerunt? Vere igitur dictum, quia apprehendit et ligavit eum. Quid sibi velint tot nomina tetra, quibus Scriptura haec illum infamat, dicendo ####
| #### “draconem, serpentem antiquum, qui est diabolus et Satanas,” |
#### #### jam alio loco dictum, et hic breviter iterandum est. Serpens idcirco dicitur, quia primum hominem decepit serpentem animantem ingressus (Gen. III); draco vero, quia ex tunc crevit et multiplicata est in invido malitia ejus, et ita quasi de serpente qualicunque draco magnus, draco vetus sive antiquus effectus est; diabolus, quod interpretatur deorsum fluens, idcirco quia non servavit suum principatum, sed relinquens suum domicilium, id est coelum, defluxit in istum caliginosum aerem; Satanas quod interpretatur adversarius, idcirco, quia voluntati Creatoris mala semper intentione adversatur. Istum ####
| #### “ligavit per mille annos,” |
#### #### id est tempore aliquanto sive per multos annos, ut solet in Scripturis sanctis saepe numerus poni finitus pro infinito. ####  |