| #### CAPUT VIII. Dominica octava post Pentecosten. |

| #### #### In evangelio Dominicae octavae: Attendite, inquit Dominus, a falsis prophetis, qui veniunt ad vos in vestimentis ovium, intrinsecus autem sunt lupi rapaces (Matth. VII), etc. Hoc de omnibus quidem intelligi potest qui aliud habitu ac sermone promittunt, aliud opere demonstrant, sed specialiter de haereticis intelligendum est, qui videntur continentia, castitate, jejunio, quasi quadam pietatis veste se circumdare, intrinsecus vero habentes animum venenatum, simplicium fratrum corda decipiunt. Lectio epistolae: Debitores sumus non carni, ut secundum carnem vivamus (Rom. VIII), consonat huic evangelio, quo dicitur: A fructibus eorum cognoscetis eos (Matth. VII). Nam et paulo supra dixerat Apostolus. ####
| #### “Si quis autem spiritum Christi non habet, hic non est ejus (Rom. VIII),” |
#### #### et nunc ait: Quicunque enim spiritu Dei aguntur, hi filii sunt Dei (ibid.). Et facta carnis, de quibus ait: Si autem spiritu facta carnis mortificaveritis, vivetis (ibid.), fructus sunt, ex quibus falsi prophetae cognoscuntur, a quibus filios Dei discernit Spiritus Dei, qui testimonium reddit spiritui ipsorum (ibid.). Hic spiritus, illa misericordia est, de qua in introitu cantamus: Suscepimus, Deus, misericordiam tuam in medio templi tui (Psal. XLVII), id est, in nobisipsis, qui sumus templum tuum (I Cor. III), et hoc in medio, id est manifesto. Manifeste enim venit Spiritus sanctus super Apostolos (Act. II). Huic, inquam, spiritui clamat Ecclesia in graduali: Esto mihi in Deum protectorem (Psal. XXX), et in offerenda: Populum humilem salvum facies, Domine (Psal. XVII,) juxta illud: ####
| #### “Super quem requiescet Spiritus meus nisi super humilem et quietum?” |
#### #### (Isa. LXVI.) Abscondit enim haec a sapientibus et prudentibus, et revelavit ea parvulis (Matth. XI). Unde congratulando dicitur eis in communione: Gustate et videte quoniam suavis est Dominus (Psal. XXXIII). ####  |