| #### CAP. III. |

| #### #### M. Ut ecclesiastica historia testatur, Petrus Romae praedicans Ecclesiam in eadem qua Jerosolymis perfectione aequavit; post Marcum evangelistam discipulum ejus cum ipso Evangelio quod scripserat sua auctoritate in omnem Aegyptum primo delegavit. Marcus autem in Aegypto Evangelium praedicavit. Post in hoc Alexandriam migravit, ibique, sicut apostoli Jerosolymis, et Petrus magister ejus Romae, primus Ecclesiam informavit. Introducitur autem in ipsa ecclesiastica historia quidam, Philo nomine, narrans de omni Alexandrina Ecclesia, sub Marco instituta evangelista, qui sermone veracissimus, ipsum Petrum Romae vidit, et quae a Petro et Marco didicerat, omni Ecclesiae indubie conscripserat. Tanta enim refertur multitudo virorum credentium ac mulierum primo ingressu Marci evangelistae, exempla sobrietatis ejus et continentiae congregata, ut etiam conversatio eorum qui per ipsum crediderant, et vita totius abstinentiae et frugalia eorum, sobriaque con vivia librorum memoriae mandarentur. Haec igitur omnia idem Philo describens in libello quem de vita theorica vel supplicum attitulavit, nihil omnino vel de proprio vel extrinsecus addidit. Dicit itaque primo omnium quod renuntiaverint cunctis facultatibus suis qui sub apostolis crediderint, bonaque sua fratribus tradiderint; deinde quod omnes vitae sollicitudines procul abjecerint, et, extra urbem egressi, in hortulis vel exiguis quibusque agellulis vixerint, refugientes imparis propositi consortia et vitae dissimilis contubernia, scientes haec omnia impedire qui volunt arctam viam incedere. Vides igitur quod in una perfectione et in una consuetudine Ecclesia hic in Alexandria et in Aegypto sit inchoata, qua illa prima sub apostolis Jerosolymis congregata, et illa sub Petro Romae initiata. ####  |