| #### CAPUT IX. Sententia Leonis papae, quod ordinationes cum Sabbati vespere fiant, ad diem Dominicam pertineant. |

| #### #### Dicit enim magnus Leo, scribens ad Dioscorum Alexandrinae civitatis episcopum, ####
| #### “Quod a patribus nostris propensiore cura servatum esse novimus, a vobis quoque volumus custodiri; ut non passim diebus omnibus sacerdotalis, vel levitica ordinatio celebretur, sed post diem Sabbati, hoc est noctis ejus, quae in prima Sabbati lucescit, exordio, sub lege divini officii substituatur, in quibus his, qui consecrandi sunt, jejunis a jejunantibus sacra benedictio conferatur quod ejusdem observantiae erit, si mane ipso die Dominico continuato Sabbati jejunio celebretur, a quo tempore praecedentis noctis initia non recedunt: quam ad diem resurrectionis (sicut etiam in Pascha Domini declaratur) pertinere non dubium est. Nam praeter auctoritatem consuetudinis quam ex apostolica novimus venire doctrina, etiam sacra Scriptura manifestat quod cum apostoli Paulum et Barnabam ex praecepto sancti Spiritus ad evangelizandum gentibus mitterent, jejunantes et orantes imposuerunt eis manus (Act. XIII), ut intelligamus quanta et dantium et accipientium devotione curandum sit, ne tantae benedictionis sacramentum negligenter videatur impletum. Et ideo pie et laudabiliter apostolicis mores gesseris institutis, si hanc ordinandorum sacerdotum formam per Ecclesias, quibus Dominus praeesse te voluit, etiam ipse servaveris, ut his qui consecrandi sunt, uunquam benedictio, nisi in die resurrectionis Dominicae tribuatur, cui a vespere Sabbati initium constat ascribi, et quae tantis divinarum dispensationum mysteriis est consecrata, ut quidquid Domino est insignius constitutum, in hujus diei dignitate sit gestum. In hac mundus sumpsit exordium, in hac per resurrectionem Christi, et mors interitum, et vita sumpsit initium. In hac Apostoli a Domino praedicandi omnibus gentibus Evangelii tubam sumunt, et inferendum universo mundo sacramentum regenerationis accipiunt. In hac sicut beatus evangelista Joannes testatur, cum congregatis in unum discipulis, clausis januis, ad eos Dominus introisset, insufflavit et dixit: ” |
#### ####
| #### “Accipite Spiritum sanctum, et quorum remiseritis peccata, remittuntur eis; et quorum detinueritis, detenta erunt (Joan. XX).” |
#### ####
| #### “In hac denique promissus a Domino apostolis Spiritus sanctus advenit (Act. II). Ita coelesti quadam regula insinuatum et traditum noverimus, in illa die celebranda nobis esse mysteria sacerdotalium, in qua collecta sunt omnium dona gratiarum.” |
#### ####  |