| #### CAPUT 4 |

| #### #### Videmus ita factum, quia ex quo jam dictus Caiphas sanguineam prophetavit prophetiam propheta crudelis et tendens ad sanguinem: Nihil est ibi visionis aut veritatis. Et sicut regalis dignitas interiit et auctoritas sacerdotii decidit, sic omnis quoque ab illis prophetica gratia decessit. Divinaverunt aliquoties et adhuc divinare nituntur infelices, prospera sibi promittendo post finem malorum quae nunc patiuntur, dispersi, et captivitatis jugum portantes quasi ipsios quoque Romanos versa vice possessuri sint in servos, juxta illud: Et possidebit domus Jacob eos qui se possederant (Abd. I). Sed hujusmodi divinationes tenebrae sunt et non lux, nox et non verae visionis dies. Contigit enim eis illud, quod per Psalmistam juxta concessionem dictum est: Fiat mensa eorum coram ipsis in laqueum, et in retributiones, et in scandalum, obscurentur oculi eorum ne videant (Psal. LXVIII). Siquidem occubuit super eos, et obtenebratus est ille sol, et in ipso occubitu suo noctem et tenebras, de quibus hic sermo est, per tenebras illas significavit, quae tunc factae sunt super terram universam ab hora sexta usque in horam nonam (Matth. XXVII). Et revera quamvis ille resurrexerit, recte dicitur, quia super eos occubuit: non enim credunt eum resurrexisse a mortuis, et perinde jugiter in nocte sunt et in tenebris. In eo gloriantur illuminati omnes qui credunt; illi autem non credentes confusi sunt, claritatem solis hujus sese ingerentem non ferentes, sicut quondam ferre non poterant claritatem vultus Mosi, sed fugiebant vultibus aversis et cordibus (Exod. XXXIV; II Cor. III). Hoc innuens hic , et confundentur, ait, qui vident visiones, et confundentur divini; et operient vultus suos omnes, quia non est responsum Dei. Rebus enim apparentibus convincuntur mendaces, qui videbant, id est qui se vidisset fingebant visiones, quia quidquid loquuntur aut locuti sunt, non erat responsum Dei, sed prophetaverunt de cordibus suis, et nunc usque operient vultus suos, velamen malitiae positum habentes super cor. His dictis super prophetas seductores atque mordaces, quorum deterrimi fuerunt Annas et Caiphas, ut jam dictum est, continuo de semetipso dicit; Verumtamen ego repletus sum fortitudine spiritus Domini, judicio et veritate, ut annuntiem Jacob scelus suum, et Israel peccatum suum. ####  |