| #### CAPUT XII. Unde et memor es, Domine; usque, et calicem salutis perpetuae. |

| #### #### Quoniam ergo tanta est commendatae utilitas memoriae, tria sibi beata Ecclesia deinceps ejusdem memoriae proponit insignia, scilicet tam beatam passionem, nec non et ab inferis resurrectionem, sed et in coelos gloriosam ascensionem. Quorum primum Ecclesiae vulnerat charitatem, alterum confortat fidem, tertium laetificat spem. Ubi enim dicens, hostiam puram, hostiam sanctam, hostiam immaculatam, panem sanctum vitae aeternae, et calicem salutis perpetuae, quinarium crucis signaculum panis et vini imprimit substantiae, Christo sedenti ad dexteram Patris veraciter, ut dictum est, concorporatae, eruditum contemplatorem rerum ad illam beatam passionem mittit. Nam abhinc usque dum corporale desuper auferat, pendentis in cruce spirat agon, et passio Domini. Haec ergo sunt illa viventis petrae foramina, in quibus formosa est et immaculata columba, scilicet Ecclesia; in quibus tunc certius nidificat, cum intra verba praedicta, vel quinque crucis signacula, quinque dilecti sui plagas, videlicet duas manuum totidemque pedum, unam lateris, fida tenet et contemplatur memoria. ####  |