| #### CAPUT 3 |

| #### #### Ipsi in Aegyptum convertentur. Aegyptus namque in tenebras transfertur. Est ergo sensus: Ipsi excaecabuntur et aggravabunt cor sicut aggravavit Pharao et Aegyptus. Unde et Apostolus, cum de ipsis dolore intimo loqueretur, repente Pharaonem pro exemplo intulit hoc modo. Dicit enim Scriptura Pharaoni: Quia in hoc ipsum excitavi te, ut ostendam virtutem meam, et ut annuntietur nomen meum in universa terra (Rom. IX). Est enim hoc simile illi, quia videlicet sicut Pharao et Aegyptii videndo magnalia Dei, magis ac magis prae invidia sunt indurati et excaecati; sic isti, qui debuerant esse Israel, quanto majorem ex jam dictis legibus audiunt gloriam Christi, tanto magis indurantur, et scandalizantur, et in blasphemias offendunt et corruunt caecis oculis. Veraciter ita dictum: Ipsi in Aegyptum convertentur, id est fient Aegyptus, sicut Aegyptus superbiendo atque invidendo excaecabuntur atque indurabuntur. Unde sequitur adhuc: Et oblitus est Israel factoris sui, et aedificavit delubra. Idem enim est ac si dicat: Et caecitas contigit in Israel, qua nimis obscuratus, oblitus est factoris sui, spem suam in Deo non posuit. Et quid egit ille oblitus Domini? Et aedificavit, inquit, delubra. Vere ergo in Aegyptum conversus est, quia spirituali Pharaoni, id est diabolo, aedificavit habitacula, majori servitutis miseria, quam olim Pharaoni illi civitates Phyton et Ramesses aedificaverant (Exod. I). Et Judas multiplicavit urbes munitas. Et est sensus: Non in Domino confisus est, sed in civitatibus munitis, quasi possint illum munitiones ejusmodi Deo adversante tueri. Sed vide quid contra dicat Deus: Et mittam ignem in civitate ejus et devorabit aedes illius. Haec, secundum praeteriti temporis historiam, ita ut dicuntur gesta sunt, quia sicut historia Regum narrat, quarto decimo anno Ezechiae ascendit Sennacherib, et omnes civitates munitas cepit, destruxit et igne combussit (IV Reg. XVIII). Deinde multo magis Nabuchodonosor rex Babylonis, et civitatem Hierusalem, templum quoque combussit (IV Reg. XXV). Ad postremum vero Romanus exercitus prophetiam hanc maxime adimplevit, quia tunc ignis illius populi aedes irrecuperabiliter devoravit. Spiritualiter delubra et urbes munitae, quas ille Israel sive Judas aedificavit et multiplicavit, superstitiones fuere, et machinamenta impietatis, quibus sese defendunt, ex quo Christus veritas et veritatis propugnator advenit, in quibus adhuc sese quasi muniti protegunt adversus praedicationem evangelicae fidei. Propter quod et igni dupliciter sunt traditi, juxta illud de cantico Deuteronomii: Ignis succensus est in furore meo, et ardebit usque ad inferni novissima (Deut. XXII). ####  |