| #### CAPUT XV. De novem ordinibus angelorum. |

| #### #### Sunt enim eorum novem ordines ex authenticis Scripturis nominati, scilicet, angeli, archangeli, throni, dominationes, principatus, potestates, virtutes, cherubim, atque seraphim. Quorum ad societatem quia constat electos homines colligi, unumquemque in suo ordine, et eisdem sanctis angelis similes fore, alios aliis secundum diversos ordinationis eorum gradus differentiasque claritatis, quae intelliguntur ex ipsorum ordinum nominibus praescriptis, consequens esse putant plerique, quod de angelorum ordinibus cunctis peccantes angeli ceciderint, quod nulla Scriptura prodit. Quasi vero aliud sit, sanctos angelos firmari, aliud novem ordinibus distingui; verbi gratia: Si antequam firmati fuissent electi spiritus, illi jam erant, alii throni, alii autem cherubim, et alii seraphim, quid post haec pro firmamento acceperunt? Quid enim huic firmitati vel firmamento potest adjici, quod est incendium divini amoris, quod intelligitur per nomen seraphim: vel in quo potest altius creatura firmari, quam in eo ut sit thronus Dei? Ergo non antequam caderent apostatae angeli, jam erant ordines distincti: sed illis cadentibus, isti qui permanserunt, in ea qua firmati sunt remuneratione sunt et ordinati, novemque ordinibus distincti. Alioquin non jam decem tantum, sed undecim drachmas illa evangelica mulier (Luc. XV) habuit, et non una tantum, sed duae perditae fuerunt, et caeterae quoque diminutoe sunt, si angelorum jam ordinatorum unus ordo cecidit, et de caeteris ordinibus partes secum abstulit. Sed absit hoc, nam decem tantum drachmas habuit sapientia Dei, et ista quae requiritur, antequam perdita, imo et antequam creata fuisset, secundum praescientiam vel praedestinationem Dei et decima et una erat ex illis. Igitur sanctorum ordines angelorum in Sabbato sunt, et ex eo throni, dominationes, principatus, et potestates, virtutes, cherubim, et seraphim sunt, ex quo requieverunt, et eodem die quo requievit Deus, ipsi quoque beata requie completi sunt, quam in requiem quisquis semel introierit, non laborabit in aeternum. ####  |