| #### VERS. 5. |

| #### #### Excelsa quoque timebunt, et formidabunt in via. Id est ardua ingredi non valebunt, et lassis poplitibus ac tremente vestigio, etiam in plano itinere fluctuantes, offensam gressuum formidabunt. Florebit amygdalus, impinguabitur locusta, et dissipabitur capparis: quoniam ibit homo in domum aeternitatis suae, et circuibunt in platea plangentes. Per metaphoram etiam nunc de membris hominis Ecclesiastis sermo est, quod cum senectus advenerit, capillus incanuerit, tumuerint pedes, libido refrixerit, et homo morte fuerit dissolutus, tunc revertatur in terram suam, et in domum aeternitatis suae sepulcrum, exsequiisque rite celebratis, plangentium funus turba praecedat. Florem autem amygdali quidam sacram spinam interpretantur, quod decrescentibus natium carnibus, spina succrescat et floreat. Per capparim ergo significatur quod senum libido refrigescat, et organa coitus dissipentur. ####  |