| #### CAPUT XXVIII. De mystica ratione signorum quae facta sunt coram Pharaone. |

| #### ####
| #### “Dixitque Dominus ad Moysen et Aaron: Cum dixerit vobis Pharao: Ostendite signa. Dices ad Aaron: Tolle virgam, et projice eam coram Pharaone, ac vertatur in colubrum,” |
#### #### etc. Quoniam narratio signorum in superficie litterae plana videtur, mysticas potius, adjuvante Domini Spiritu, requiramus rationes, et tunc littera quoque bene procedentem sensum dignior apparens ipsa sequetur. Et primo quaerendum quid mystice rationis habeat haec divina dispositio, quod ante immolationem paschalis agni, quo res omnis confecta est, decem fieri numero signa placuit, quibus Pharaonem superari non posse noverat, antequam faceret ipse qui fecit. Primum fuit signum, ubi virga Aaron versa in colubrum, devoravit virgas incantatorum. Secundum, ubi aqua fluminis versa est in sanguinem. Tertium, ubi ranae descenderunt de aquis, et operuerunt terram. Quartum, ubi pulvis terrae versus est in ciniphes. Quintum, ubi Deus misit omne genus muscarum. Sextum, ubi mortua sunt peste animantia Aegyptiorum. Septimum, ubi sparso cinere in coelum facta sunt vulnera vesicarum turgentium. Octavum, ubi dedit Deus tonitrua et grandinem, et discurrentia fulgura super terram, et grando et ignis pariter mista ferebantur. Nonum, ubi dixit Deus, et venit locusta et bruchus, cujus non erat numerus. Decimum, ubi factae sunt tenebrae horribiles in omni terra Aegypti. His decem quidem signis sive plagis vexatus quidem Pharao, et attrita est Aegyptus, non ita ut dimitteretur ab Aegyptiis Israel. Post haec tandem tolli jubetur agnus in domos filiorum Israel, immolandus decima quarta die mensis primi ad vesperam, et in illo res omnis peracta est. Mortua sunt eadem nocte omnia primogenita Aegypti, et ita Pharao victus, mollia locutus est, dicens: ####
| #### “Egredimini cito, et abeuntes benedicite mihi (Exod. XII).” |
#### #### Et filiis Israel transeuntibus, Pharao rursus induratus, et omnes Aegyptii insequentes in mari Rubro submersi sunt (Exod. XIV). Quorum ergo in figura haec facta, recte quaerimus. ####  |