| #### CAPUT X. De eo quod in Osea dictum est: |

| #### ####
| #### “Ex Aegypto vocavit Filium meum,” |
#### #### quam vere ad Christum pertinuerit, et quam impie Julianus evangelistam simplicitati gentium quasi illudentem calumniatus sit. #### Qui consurgens accepit puerum et matrem ejus nocte, et secessit in Aegyptum, et erat ibi usque ad obitum Herodis, ut adimpleretur quod dictum est a Domino per prophetam, dicentem: Ex Aegypto vocavi Filium meum (Matth. II). Propheta, per quem hoc dictum est, Oseae est. Porro textus sive locus, unde hoc breviter sumptum est testimonium, sic se habet. Sicut mane transiit, pertransiit rex Israel, quia puer Israel, et dilexi eum, et ex Aegypto vocavi Filium meum (Ose. XI). Igitur praeeunte, imo exigente auctoritate hujus evangelistae, veraciter dicamus quia rex Israel, qui pertransiit sicut mane, transit rex alienigena Herodes, puer autem Israel Salvator est, tunc temporis infantulus, et puer quem dilexit Pater, et dixit: Hic est Filius meus dilectus, in quo mihi complacui (Matth. III). Rex, inquam, Israel illius temporis Herodes, erat alienigena sicut mane transiturus, id est temporalis cito periturus. Itaque dum dicit angelus Joseph: Surge, et accipe puerum et matrem ejus, et fuge in Aegyptum, et esto ibi donec dicam tibi (Matth. II), scilicet usque ad obitum Herodis, quoniam tunc, id est post obitum Herodis adimpletum est, quod dictum erat a Domino per prophetam dicentem: Ex Aegypto vocavi Filium meum, haec quoque dicta prophetica quae circa testimonium hoc textus continet ejusdem angeli sint, dicatque: Sicut mane transiit, pertransiit rex Israel, quia puer Israel, et dilexi eum, dicit Dominus, ut sit sensus. Iste rex Israel, qui quaerebat puerum ad perdendum eum, ecce mortuus est et moriendo pertransit, sicut mane transiit. Cito namque transit mane, verumtamen iterum revertitur, hic autem non revertetur amplius. Ergo sicut mane transit, sic iste transivit, imo, quia jam ultra non rediturus est, sicut mane redit, iste pertransiit, quia puer meus Israel iste est, quem quaerebat ad perdendum eum, et dilexi eum. Nam et juxta alium prophetam: Ecce puer meus, suscipiam eum, electus meus, complacuit sibi illo anima mea (Isa. XLIII). Sic olim faciebant reges Israel. Vocaverunt eos, sic abierunt a facie eorum Baalim immolabant, et simulacris sacrificabant (Ose. XI), subauditur, prophetas occidentes ob defensionem simulacrorum, quemadmodum nunc quaerebant occidere puerum dominum prophetarum, abeuntes a facie regis sui Herodis, vocantis eos ad occidendum tot infantes propter eum. Quodque sequitur: Et ego quasi nutritius Ephraim, portabam eos in brachiis meis, et nescierunt quod curarem eos (ibid.); subauditur, ita et nunc. Nam, quemadmodum tunc, cum peccassent et fecissent sibi vitulos, dedi locum poenitentiae, et ignoraverunt quod curarem eos, ut, obducto vulnere idololatriae, pristinam reciperent sanitatem; ita et nunc cum ad hoc venissem clemens pastor, ut morbidam ovem quae erraverat humeris meis portarem, ipsi ignoraverunt quod curarem eos, imo scire aut intelligere noluerunt quod venissem ad salvandum eos. Quid deinde? Non revertetur in terram Aegypti et Assur, ipse rex ejus, quoniam noluerunt converti. Et coepit gladius in civitatibus ejus, et consumet electos ejus, et comedet capita eorum, et populus meus pendebit ad reditum meum. Jugum autem imponetur ei simul, quod non auferetur (ibid.). Omnino ita et nunc. Quemadmodum enim tunc, quia noluerunt converti, coepit gladius in civitatibus eorum, et impositum est eis ab Assur captivitatis jugum, ita et nunc multo amplius, quia noluerunt converti, ceciderunt in ore gladii, et in omnes gentes captivi ducti sunt. Caetera ut prosequamur, praesens non admittit locus. Hoc tantum animadvertisse contenti simus quod impie Julianus Augustus, in volumine quod adversum Christianos evomuit, hunc evangelistam calumniatus est, dicens eum, id quod de Israel scriptum est, ad Christum transtulisse, ut simplicitati eorum, qui de gentibus crediderant illuderet. Nam vere hic nemini illusit, sed veritatis testis oculos fidei habentibus, amplum sub obscurae prophetiae locum, brevi versiculo fideliter illustravit. ####  |