| #### CAPUT XI. Quid sit pisces pennas habere, quid aves quadrupedes esse, quid reptile? |

| #### ####
| #### “Haec sunt quae giguntur in aquis, et vesci licitum est. Omne quod habet pennulas et squamas tam in mari quam in fluminibus et stagnis, comedetis. Quidquid autem pennulas et squamas non habet eorum, quae in aquis moventur et vivunt, abominabile vobis et exsecrandum erit.” |
#### #### Quasi natatilia immunda, maxime Judaei sunt, qui natant in fluentis Scripturarum, sed pennulas non habent, dum solam sequuntur occidentem litteram, et ad vivificantem spiritum non subsiliunt. ####
| #### “Haec sunt quae de avibus non comedetis et vitanda sunt vobis,” |
#### #### etc. Quasi aves immundae, inanes gentium philosophi fuere, recteque avibus super quatuor pedes gradientibus comparantur quicunque ex his cum animo de coelestibus, verbi gratia, sole, luna, stellis, et reliquis philosophantur, ventre autem et corpore per terram, lutumque vitiorum versantur. Reptilibus quoque non incongrue similantur qui nullius vel apud homines bonae aut honestae professionis habentur, ut puta ganeones, histriones, malefici, scortatores. Secundum qualitatem vel proprietatem cujuscunque vitii, alii aliis reptilibus sive immundis quibusque animantibus recte comparantur, astipulantibus, non solum divinarum, sed etiam humanarum litterarum auctoribus. Nam hinc est quod socios Ulyssis, pueris mirantibus, Circe filia Solis in varias formas vertisse lectitatur . ####
| #### “Haec igitur, inquit, immunda sunt, et quicunque morticina horum tetigerit, polluetur, et erit immundus usque ad vesperum,” |
#### #### id est, usque ad perfectam poenitentiam, quo videlicet dicto saepius repetito spiritualiter omnis damnatur iniquitatis consensus. Nunc horum animantium, quae haec Scriptura commemorat, nomina breviter naturasque perstringere libet. ####  |