| #### CAPUT 24 |

| #### #### CHRIST. Jamdudum dixi tibi quia et Moyses fecit cherubim, et Salomon imagines ejusmodi ampliavit in templo quod fundavit, sicut scriptum est: Et fecit in oraculo duo cherubin de lignis olivarum decem cubitorum altitudinis. Quinque cubitorum ala cherub una, et quinque cubitorum ala cherub altera, id est decem cubitos habens a summitate alae usque ad summitatem alterius. Decem quoque cubitorum erat cherub secundus, mensura pari. Et opus unum erat in duobus cherubim, id est, altitudinem habebat unus cherub, decem cubitorum, et similiter cherub secundus. Posuitque cherubim in medio templi interioris; extendebat autem alas suas cherubim, et tangebat ala una parietem, et ala cherubim secundi tangebat parietem alterum; alae autem alterae in media parte templi se invicem contingebant. Texit quoque cherubim auro, et omnes parietes templi per circuitum sculpsit variis caelaturis et torno. Et fecit in eis cherubim, et palmas, et picturas varias quasi prominentes de pariete, et egredientes (III Reg. VI), etc. Multa post illud tempus, et multo plura, vel majora quam antea, facta sunt memorabilia per sanctorum ministerium angelorum, et multae atque innumerabiles palmae atque cedri creverunt nobis in altum, de qualibus psalmista: Justus, inquit, ut palma florebit, sicut cedrus Libani multiplicabitur; plantati in domo Domini, in atriis domus Dei nostri florebunt, adhuc multiplicabuntur in senecta uberi (Psal. XCI). Et idcirco omnes parietes ecclesiarum laudabiliter sculpo variis caelaturis et torno; et multiplico non solum cherubim et palmas; verum etiam et picturas varias memoriae meae repraesentantes memorabilia gesta sanctorum, fidem patriarcharum, veritatem prophetarum, gloriam regum, beatitudinem apostolorum, victorias martyrum, quorum omnium inter sacras imagines crux adoranda cum imagine Salvatoris mei praefulget miranti mihi, quia nullo genere mortis illum interficere potuisses, cujus, videlicet mortis imaginatio tali tamque evidenti prospectu proponi potuisset. Si illum praecipitasses de supercilio montis, ut praecipitare voluisti; si lapidasses, ut semel et iterum lapidare voluisti ipsi gladio percussisses, ut eum infantem funestus Herodes trucidare voluit, nullatenus vel sic vel sic perempti posset imaginatio tam insigniter orbi terrarum spectanda proponi. Sed jam solvamus litem, et veni mecum intus in domum Patris qui me recepit, et pro reversione mea diem festum agens vitulum saginatum jussit occidi; et manducemus, ait, et epulemur, quia hic filius meus mortuus erat, et revixit; perierat et inventus est (Luc. XV). Veni intus, ut simul epulemur, crede, ut mecum salveris. #### JUD. Hoccine mihi persuadere vis, ut tecum epulans carnes quoque suillas comedam, caeteraque immunda, quae lege prohibita sunt? ####  |