| ### R. D. D. RUPERTI ABBATIS TUITIENSIS ### DE TRINITATE ET OPERIBUS EJUS LIBRI XLII ### DE OPERIBUS SPIRITUS SANCTI ### LIBER PRIMUS. ###  |

| #### CAPUT PRIMUM. De gemina resurrectione mortuorum, quarum altera nunc resurgimus in anima accipiendo Spiritum sanctum, altera vivificabuntur et mortalia corpora nostra, propter inhabitantem in nobis eumdem Spiritum sanctum. |

| #### #### Omnipotentis iram simul et gratiam Psalmista brevi laude confitens: Avertente, inquit, te faciem turbabuntur, auferes spiritum eorum, et deficient, et in pulverem suum revertentur. Emitte Spiritum tuum et creabuntur, et renovabis faciem terrae (Psal. CIII). Quod enim memoriter tenendum et suppliciter confitendum est, propter peccatum unius hominis, avertit Deus faciem suam, et turbati sumus, abstulit spiritum nostrum et defecimus, et in pulverem nostrum revertimur. Et hic dupliciter irae vindicta geminae mortis poena intelligenda est. Nam quo die comederunt ex ligno vetito, avertit Deus faciem suam, et praevaricatores turbati, id est in anima mortui sunt, et praeter illam mortem auferente illo spiritum eorum, et dicente homini: Quia pulvis es, et in pulverem reverteris (Gen. III). Quod itidem fideliter credendum, et cum omni gratiarum actione recolendum est, propter justitiam unius hominis Jesu Christi, emisit Deus Spiritum suum, et creati sumus, et facicm terrae renovavit. Et hic duplicis gratiae indulgentia, geminae gloria vitae, vel vivificationis agnoscenda est. Nam qua die vel hora credit homo in Christum, et baptismi ejus percipit sacramentum, emittit Deus spiritum suum et creatur, ut, omni vetustate peccati abolita, jam nova secundum animam creatura sit, et praeter hoc facies terrae, id est terrenum corpus, quod inveteravit et mortuum est propter peccatum, renovabitur in novissimo die resurrectionis. Haec duplex gratia resurrectionis animarum, et renovationis corporum, haec gemina resurrectio mortuorum, nunc nobis, ruminanda atque tranctanda est, in laudem et gloriam ejusdem Spiritus sancti, Dei et Domini nostri, cujus emissio per Christum nostras jam animas vivere fecit, et corpora vivificabit. Nam corpus quidem, inquit apostolus, mortuum est propter peccatum, Spiritus vero vivit propter justificationem. Quod si spiritus ejus qui suscitavit Jesum a mortuis, habitat in vobis, qui suscitavit Jesum a mortuis, convivificabit et mortalia corpora vestra propter inhabitantem Spiritum ejus in vobis. (Rom. VIII.) ####  |