| #### CAPUT XIV. De benedictione Benjamin, cur istum ponat post Judam et Levi, et quod maxime in Paulo apostolo haec ejus benedicto completa sit. |

| #### #### Et Benjamin ait: Amantissimus Domini habitabit confidenter in eo quasi in thalamo tota die commorabitur, et inter humeros illius requiescet. Non casu atque fortuito contingit, ut post Judam Levi, ac deinde praedicet ac beatificet Benjamin, neglecto ordine nativitatis, sed spirituali oculo causas habet praesentes, quas Scripturarum auditor, certius quam digitos aut ungues suos cognoscere possit. Certum quippe est quia scisso regno Israel a domo David, propter peccatum Salomonis, et super Judam et Benjamin, et super sacerdotium Leviticumque templi ministerium, lucerna remansit ipsi David (III Reg. XII). Igitur recte spiritu prophetali praeeunte primum tribum Juda regiam, deinde sacerdotalem sive leviticam, ac deinceps tribum Benjamin benedicendo designat; utrique loco habitationis, regnique Davidici unione conjungendam. Amantissimus, inquit, Domini habitabit confidenter. Ac si dicat: Multum a Domino se diligi non ingrato animo Benjamin existimet, in eo quod vitulis Samariae, sive vitulorum sacerdotibus, caeterarum tribuum animas depraedantibus, ipse habitabit confidenter, aliisque tribubus adorantibus quod nescient, ipse cum Juda et cum Levi adorabit quod sciet. In eo quasi in thalamo tota die morabitur, in eo, inquam, id est in cultu ejus, in lege ejus, ubi quasi in thalamo anima legitimo viro suo Deo copulatur, tota die morabitur, et inter humeros illius, id est inter fortissimas tribus regiam et sacerdotalem requiescet, ut non eum vanus error laboris fatiget. Verum altius adhuc respicientibus, amantissimum Domini Paulum de tribu Benjamin praeterire non licet, neque arbitrandum est quod prophetarum maximus Moyses, qui praescire meruerit, quidquid bonae spei de singulis tribubus exspectandum foret, tale tantumque Benjamineae stirpis bonum non praeviderit, aut praevidens oraculo voci suae celebrare dedignatus sit. Igitur amantissimus Domini Benjamin, id est Saulus, qui et Paulus de tribu Benjamin, magno pietatis miraculo (Act. IX) de persecutore Domini factus amantissimus Domini, habitabit confidenter, magis ac magis convalescens, et inimicos Domini confundens, in eo quasi in thalamo tota die morabitur, id est in gratia ejus omni tempore gloriabitur, et inter duos humeros illius, inter duo Testamenta illius requiescet, pascetur ac multitudine revelationum clarificabitur, ita plane quemadmodum in Juda rex et Dominus Jesus Christus, sic et Benjamin amantissimus ejus, vas electionis ejus, sacrarium gratiae ejus, digne prophetico spiritu celebretur. ####  |