| #### CAPUT III. Quod prima locutione jussu Domini, Moyses manus super caput ejus posuerit, et Dei Filius prima locutione Patris mittentis sub lege factus est. |

| #### #### Primo, juxta ipsam proprii nominis interpretationem, Josue filius Nave, Domini nostri Jesu Christi gestare se testatur imaginem. Nam Josue salvator Domini, Nave pulchritudo interpretatur. Ergo Josue filius Nave, id est salvator Domini filius pulchritudinis, quis est nisi Salvator unigenitus Dei Patris, filius virginitatis? Ad hunc sine dubio Salvatorem suum, Salvatorem a se missum, tertio Dominus Deus Pater locutus est, et tertio illum Spiritu sancto unxit, principaliter et singulariter. Primo namque in utero Virginis Spiritu sancto illum unxit, quippe quem non de virili semine, sed de Spiritu sancto incorrupta virgo concepit, et secundum propheticum ejusdem Spiritus sancti testimonium, sic ad eum locutus est, imo et sic de illo praelocutus: Eructavit cor meum verbum bonum, dico opera mea regi. Lingua mea calamus scribae, velociter scribentis (Psal. XLIV). Deinde quasi jam formati hominis speciosi manum tenens, ut educeret eum per claustra uteri virginei, quem vir nunquam aperuit, speciosus, inquit, forma prae filiis hominum. Diffusa est gratia in labiis tuis, propterea benedixit te Deus in aeternum. Accingere gladio tuo super femur tuum, potentissime. Specie tua et pulchritudine tua, intende prospere, procede et regna (ibid.). Haec et caetera quae psalmi ejusdem sequentia innuunt, tunc ad istum Josue Dominus locutus est. Dictum est autem in illa locutione prima: Et pone manum tuam super eum (Num. XXVII). Ac deinceps: Et impositis capiti ejus manibus, cuncta replicavit, quae mandaverat Dominus (ibid.). Quid igitur secundum haec dicendum est, nisi quia Josue noster prima sancti Spiritus operatione conceptus et natus, sub lege factus est? Moyses namque capiti Josue manus imposuit, quando Salvator noster Deus Dei Filius, ut eos qui sub lege erant redimeret (Gal. IV), legi subjici dignatus est, non tanquam legis servus, sed tanquam legi obediens homo idemque Deus, legis Dominus, secundum legem circumcisus, secundum legem tanquam peccator solemni hostia mundatus, et caeteris similibus usque ad tempus per omnia legi tanquam Moysi manibus subditus. Unde dicit Apostolus: Misit Deus Filium suum factum ex muliere, factum sub lege, ut eos qui sub lege erant redimeret (ibid). ####  |