| #### CAPUT XI. Quod Dina filia Liae sibi corruptionis causa a Sichem principe terrae illius vi oppressa sit. |

| #### #### (CAP. XXXIV.) Egressa est autem Dina filia Liae, ut videret mulieres regionis illius. Quam cum vidisset Sichem filius Hemor Hevaei, princeps terrae illius, adamavit, et rapuit, et dormivit cum illa, vi opprimens virginem, etc. Dina quod interpretatur causa, secundum nomen suum, et sibi corruptionis et aliis jurgiorum gravis causa fuit. In quo? In eo videlicet quia exivit videre filias regionis illius, filia vaga, visu dissoluta, facie decora. De qua (quoniam superficies historiae patet) illud breviter dicendum, quia talis puellae exemplum omni animae religiosae professionis cavendum est. Nam si foris invenerit, opprimet eam corruptor diabolus, qui per Sichem filium Hemor recte significatur. Sichem namque humerosus; Hemor autem asinus interpretatur. Est autem diabolus humerosus vel fortis ut leo sive ursus, stultus ut asinus. Nec vere spiritualiter tantum, sed etiam corporaliter, nec per se solum, sed et per sui similes, id est, asininos homines, circumveniet eam, videlicet quorum juxta prophetam carnes sunt ut carnes asinorum: et ut fluxus equorum fluxus eorum (Ezech. XXIII). Sic plerumque accidit: Et virgo Israel cecidit, nec fuit qui suscitaret eam (Amos V). Porro hanc Dinam, uxorem fuisse Job Philo asserit, et hanc esse ex qua quatuordecim filios et sex filias genuerit, septem videlicet filios et tres filias ante percussionem, totidem filios ac totidem filias post percussionem. Responderunt filii Jacob Sichem et patri ejus in dolo, saevientes ob stuprum sororis. Doli hujus Jacob conscium vel participem non fuisse, illud quoque indicat quod ait ipse: Simeon et Levi vasa iniquitatis bellantia, in consilio eorum non veniat anima mea (Gen. XLIX), etc. Dolus in eo exstitit, quod sancta et utilia locuti sunt, non ut proselytos ad salutem facerent, sed ut securos pariter et saucios tertia die, quando naturaliter gravissimus vulnerum dolor est, sic imparatos levius occiderent. ####  |