| #### CAPUT 6 |

| #### #### CHRIST. In die illo, ait Scriptura, pepigit Dominus foedus cum Abraham (Gen. XV); et deinde post annos non minus quatuordecim, apparens ei Dominus dixit ea quae jam meministi: Circumcidetur, inquiens, in vobis omne masculinum et circumcidetis carnem praeputii vestri, ut sit signum foederis inter me et vos. Est igitur aliud foedus et aliud signum foederis, quia foedus fidei meritum est; etenim propter fidem et Abraham ante Deum justificatus et Deus Abrahae foederatus est; signum autem foederis circumcisio, quae post tot annos jussa est. Proinde cum dicit Deus: Eritque pactum meum in carne vestra in foedus aeternum: Nolo sic accipias ut dicat: Et circumcidetis carnem vestram in aeternum quia foedus quidem aeternum est; circumcisio autem in aeternum exerceri non potest, quippe ubi nec ipsa circumcidentium successio aeterna est. #### JUD. Et tamen ad aeternam salutem necessaria est, quia masculus, inquit, cujus praeputii caro circumcisa non fuerit, delebitur anima illa de populo; quia pactum meum irritum fecit. ####  |