| #### CAPUT XXX. Item de eadem re, et quid significet quod post Liam, junioris quoque nuptiis potitus est Jacob, et de earum ancillis. |

| #### #### Quid est quod facere voluisti? Nonne, inquit, pro Rachel servivi tibi? Quare imposuisti mihi? Respondit Laban: Non est in loco nostro consuetudinis ut minores ante tradamus ad nuptias. Imple hebdomadam dierum hujus copulae, et hanc quoque dabo tibi, etc. Non parvo enim secundum humanitatem ducitur affectu pro illa gente Christus vel ejus apostoli, quod maxime ex gemitu doctoris gentium agnoscitur, cum dicit: Veritatem dico in Christo, non mentior, testimonium mihi perhibente conscientia mea in Spiritu sancto, quia tristitia est mihi magna, et continuus dolor cordi meo, (Rom. IX), etc. Ad haec mundus omnis, imo Conditor mundi qui hunc eumdem Filium vel servitorem misit cum auctoritate Scripturarum, respondet et dicit: Non est in loco nostro consuetudinis, ut minores ante tradamus ad nuptias. Imple hebdomadam dierum hujus copulae, et hanc quoque dabo tibi. Quod est dicere: Non est consilii vel propositi divini, o Christe Fili Dei, ut populo gentium, qui et antiquior et numerosior est, illam gentem tuam praeponat in gratia Evangelii tanquam Judaeorum tantum, et non etiam gentium Deus sit. Nunc interim coeptas cum Ecclesia gentium nuptias perage usque in finem saeculi, et cum plenitudo earum subintraverit (Rom. XI), tunc et Synagoga copulabitur tibi. Sane singulis conjugibus, singulae dantur ancillae, eodem ex viro filios pariturae, quia videlicet in utraque Ecclesia sunt aliqui qui per amorem, alii qui per timorem, vel propter aliud quid, quam propter Christum, Evangelio Christi serviunt: imo sunt alii qui catholicam integre profitentes fidem spiritualem Christo regenerant sobolem, alii quidem, ut Apostolus ait, sunt, qui speciem quidem habentes pietatis, virtutem autem ejus abnegantes (II Tim. III), extra catholicam Ecclesiam praedicant et baptizant. Eorum sectae quasi concubinae sunt. Attamen, qui apud illos generati sunt, si ad catholicam matrem redeant, haereditate Patris inter liberos non carebunt. Talium ignobilitatem concubinarum ipsa quoque nomina suis interpretationibus denotant. Zelphan quippe fluens os, ab ore, non ab osse. Bala inveterata interpretatur, quae nomina sectis haereticorum bene congruunt; fluunt enim ab ore per loquacitatem vel contentionem, et pristinam vitae retinent vetustatem. ####  |