| #### CAPUT VII. Quomodo bestia quarta de mari ascenderit, et sextum caput draconis in ordine constituerit. |

| #### #### Bestia haec terribilis de maris quomodo venit? Quomodo de mari ascendit? quomodo ante mulierem, quae erat paritura, in illa septem capitum draconis cruenta serie caput istud constitit? nimirum per magnas atque inenarrabiles discordias, per bella civilia, bella plus quam civilia. Discordiae spiritus, quem haec bestia spiravit, mundum vexavit, gentes afflixit, civitates et regna caedibus cruentavit, terras fere omnes, Europam et Africam atque Asiam suo gentiumque fere omnium sanguine complevit. Sunt historiae, legant qui volunt tragoedias generis humani, labores mundi, vere, ut ait Joannes, in maligno positi. Quod satis ab ejusmodi effectis claruit, et clarum est legenti atque intelligenti. Nos ad illam insaniae partem summam tendimus, qua adversus saepe dictam et saepe dicendam mulierem in utero habentem sese erexit, dentesque suos ferreos praeparavit caput istud, ut, cum peperisset, devoraret filium ejus. ####  |