| #### CAPUT XXIII. |

| #### #### Qualiacunque haec sint, o ter quaterque B. martyr, quis nesciat quia nos omnes oportet astare ante tribunal Christi? (I Cor. V.) Ibi profecto qui Christum diligit, fiduciam habebit. Hinc Joannes in Epistola sua dicit: In hoc perfecta est charitas nobiscum, ut fiduciam habeamus in die judicii (I Joan. IV). Item: Et nunc, filioli, manete in ea, ut cum apparuerit, habeamus fiduciam, et non confundamur ab eo in adventu ejus (I Joan. II). Pro hoc ut fiduciae habendae tu adjutor sis, convertor ad te cum sacrificio bonae voluntatis, quae si prompta est, ait Apostolus, secundum id quod habet, accepta est, non secundum id quod non habet (II Cor. VIII). Et quidem si vita comes fuerit, spero quod habebit voluntas haec effectum, ut impleat votum, quod incoepit supra memorati operis, ut tu quies in regno coelesti cancellarius dignus Regis Christi, et sanctae ejus genitricis Reginae praepotentis, sis etiam specialis patronus et tutor hujus loci Deo dicati et eidem perpetuae Virgini, nec vacet alicui potentiae saeculari praeesse arcibus istis jamdudum semirutis, et nunc semiustis, quia non expedit omnino monasticae professioni cohabitationem pati, sive tam imminens confinium alienae conversationis. Verumtamen quomodocunque proveniat finis sive consummatio manufacti hujus, quod a me factum est, fundamenti, spero quia voluntas, quae, ut jam dixi, prompta est, accepta erit, et sicut in holocausto septem taurorum, et septem arietum accepti fuerunt amici beati Job, dicente Domino: Job autem servus meus orabit pro vobis, faciem ejus suscipiam, ut non vobis imputetur stultitia, nec enim locuti estis ad me recta sicut servus meus Job (Job. XLII), ita in bona voluntate (dummodo mactemus quod maximam expedit duritiam quasi taurinae cervicis et praesumptionem quasi arietini capitis, id est praesumpti magisterii sive ducatus in grege Christiani populi) suscipiemur per te, et convertetur ad te Dominus, o beate vir, suscipietque faciem tuam orantis pro amicis tuis. Eheu! quam dubii stadium nos currimus: at tu, Laurenti, laurum geris igne probatus ut aurum. ####  |