| ### DE OPERIBUS SPIRITUS SANCTI LIBER QUINTUS ### DE CONSILIO ###  |

| #### CAPUT PRIMUM. De spiritu consilii, quod vere juxta Psalmistam Deus in consiliis super filios hominum terribilis sit. |

| #### #### Tertius a Spiritu sapientiae Spiritus consilii jam nunc tota nobis mente, et renovata intentione adeundus est. Istic enim ipso nomine secretum, atque profunditas significatur, quam et Apostolus magnopere admirans, cum dixisset: O altitudo divitiarum sapientiae et scientiae Dei! quam incomprensibilia sunt judicia ejus, et investigabiles viae ejus! continuo subjunxit: Quis enim cognovit sensum Domini, aut quis conciliarius ejus fuit? (Rom XI.) Agebat autem de mysterio ille, mysterio magnae caecitatis Israeliticae, ita ut diceret: Nolo enim vos, fratres, ignorare mysterium hoc, ut non sitis vobisipsis sapientes, quia caecitas ex parte contigit in Israel, donec plenitudo gentium intraret, et sic omnis Israel salvus fieret, sicut scriptum est: Veniet ex Sion, qui eripiat, et avertet captivitatem a Jacob (ibid.), etc. Jure ergo super hoc admirans exclamabat quia vere istud ex admirabili et arcano tremendae divinitatis consilio procedebat. Nam et ante hunc super eodem mysterio propheta in Psalmo vehementer admirans, cum dixisset: Quam terribilia sunt opera tua, Domine, in multitudine virtutis tuae mentientur tibi inimici tui. Omnis terra adoret te et psallat tibi, psalmum dicat nomini tuo, repente sic in clamorem prorumpit: Venite et videte opera Dei, terribilis in consiliis super filios hominum. In eo plane terribilia sunt opera tua Domine, quod illi, qui prius fuerunt tibi populus peculiaris, deserti a Spiritu veritatis, et facti inimici tui mentiti sunt tibi (Psal. LXXX), quod tamen non nocuit, sed ad honorem tuum profecit, mentiti sunt, inquam, in multitudine virtutis tuae (Psal. LXV), id est in multis miraculis tuis, dicens: In principe daemoniorum ejicit daemonia (Luc. XI), et: corpus ejus nocte sublatum est a discipulis (Matth. XXVIII), et econtra illis mentientibus: Omnis terra adoret te, Deus (Psal. LXV). Omnes gentes veritatem loquantur tibi, Deus. ####  |