| #### CAPUT XXVII. Item de ortu Ismael, et quomodo dictum sit, quia |

| #### ####
| #### “secundum carnem natus est.” |
#### #### Itemque de aetate patris, qua ille natus est. #### Peperitque Abrae filium, qui vocavit nomen ejus Ismael. Ismael exauditio Dei interpretatur, sicut jam dictum est. Octoginta et sex annorum erat, quando peperit ei Agar Ismael. Dum nascitur Ismael, octoginta et sex annorum pater est: dum nascitur Isaac, ille centenarius est. Hac quippe aetate patris natus est Isaac. Porro octoginta et sex annorum quantitas duobus disponitur terminis. Est enim in deceno limite octonarius, in singulari senarius. E contra, centum annorum quantitas simpla est, id est, uno limite contenta: et est tertia unitas eademque tetragona. Nam decies decem dilatantur in centum. Ergo quod ait Apostolus: Sed qui de ancilla, secundum carnem natus est: qui autem de libera, per repromissionem (Gal. IV), diversa quoque haec in utraque generatione pulchre significat quantitas annorum: nam ex conveniente naturaliter viri et feminae carne vel sanguine, natus est Ismael: quia videlicet natura fert ut de viro, quamvis sene, juvencula concipiat, qualis erat Agar. Econtra, ut anus, qualis erat Sarai, de viro sene concipiat, natura ferre non solet. Proinde dum nascitur Ismael, pulchre numerus paternae aetatis compositus est. Senarius perfectus numerus in singulari limite, ipse quodammodo est Abram, perfectorum vir operum, sed parvi et frigidi sanguinis: octonarius autem qui et a philosophis femina dicitur, ipse in deceno limite, quodammodo est Agar, infirmior quidem, quia femina, sed fecundior viro, quia juvencula. Senarium numerum ideo perfectum dicunt, quia suis constat ex partibus, scilicet media, quae sunt tria: et tertia, quae sunt duo: et sexta, quae est unum. Namque tria duo unum senarium perficiunt. Octonarium idcirco feminam dicunt, quia pariter par, id est, usque ad extremas unitates, solubilis est. Solvitur enim in duos quaternarios: quaternarius vero medietas, in duos binarios: et binarius in duas insecabiles unitates. Itaque femina dicitur, sicut econtrario numerus impar, verbi gratia: septenarius, quia insolubilis est: nec enim in duas partes aequas dividi potest, mas appellatur. Sub his ergo numeris recte naturalis secundum carnem generatio Ismaelis invenitur. Econtra, dum nascitur Isaac, cujus generationem unica Dei gratia operata est, paternae aetatis numerus plenus et integer: unus et simplex, id est, solo limite centeno sub unitate contentus est. Unitas namque apud eosdem philosophos, neque mas neque femina dicitur: et proinde recte sub centena unitate paternorum annorum Isaac nascitur, cujus generationem neque viri neque feminae natura, sed sola divinae promissionis veritas operatur. Cujus generationis deinceps, inter Deum et hominem praeparatoria sic inchoantur colloquia. ####  |