| #### CAPUT 4 |

| #### #### Mercedes hae meae sunt, quas dederunt mihi amatores mei (ibid.). Quamvis ergo Dominus ipse aurum et argentum multiplicaverit illi, de quibus sibi idola fabricata est, tamen quoniam hoc illa nescivit, magisque amatoribus suis reputavit et eorum mercedes esse dixit, recte nunc dicit, quia de mercedibus meretricis congregata sunt, statimque subjungit, et usque ad mercedem meretricis revertentur. Usque ad mercedem meretricis, idem est ac si dicat, usque ad nihilum, quia merces meretricis pro nihilo aestimatur, testante Scriptura quae dicit, quia pretium scorti vix unius panis est (Prov. VI). Et falso quidem illa mercedes amatorum suorum esse dixit, ea quae Deus dederat illi, sed revera meretrix fuit, quia sicut historia libri Regum testatur, metropolis eadem Samaria quasi per fornicationem nata, id est condita fuerat, et statim ut condita fuit, prostituta est Baal. Siquidem ita scriptum est: Emitque Amri montem Samariae a Somer duobus talentis argenti, et aedificavit eam, et vocavit nomen civitatis quam extruxerat nomine Somer Domini montis Samariae (III Reg. XVI). Quo post sex annos mortuo, rursus scriptum est: Et regnavit Achab filius Amri super Israel in Samaria viginti et duobus annis. Et fecit Achab filius Amri malum in conspectu Domini super omnes qui fuerunt ante eum, nec suffecit ei ut ambularet in peccatis Heiroboam filii Naboth; insuper duxit uxorem Jezabel filiam Ethbaal regis Sydoniorum, et abiit et servivit Baal, et adoravit eum, et posuit aram in templo Baal, quod aedificaverat in Samaria, et plantavit lucum (ibid.). ####  |