| #### CAPUT XIII. Sicuti accepta habere dignatus es munera Abel, et reliqua. |

| #### #### Sicut similitudinis est, non quantitatis. Multo enim acceptius hoc sacrificium est Deo, quam quod obtulit Abel, quod obtulit Abraham, quod obtulit Melchisedec. Valet namque amplius res, quam umbra; veritas, quam figura. Ipsam ergo similitudinem desideremus magis quam acceptionis quantitatem. Similes offerendo sumus Abel, si recte offerentes, nihilominus recte dividimus; quod quia Cain non fecit, peccavit (Gen. IV). Sua namque cui debebat, Deo recte obtulit, sed seipsum sibi retinens, et cor suum Deo auferens, male divisit. Abel vero intus in corde suo sacrificium justitiae obtulit, quia non seipsum sibi retinuit, sed Deo subdidit, ac propter hoc ad exteriora ejus munera Dominus placide respexit. Similiter Abraham, egregia fide totum se prius offerebat, et propter hoc cum offerret sua, placidas offerebat hostias (Gen. XXII). Quod ut sciremus et imitaremur nos, patrios ab illo Deus affectus exegit, et immolari [adde filium] sibi jussit, statimque promptum ejus animum invenit, imo nobis ostendit. Melchisedech quoque nisi seipsum prius obtulisset, et in sublime altare Dei cor suum deposuisset, non potuisset praevidere causas, quarum intuitu panis et vini sacrificium sine exemplo prius obtulit (Gen XIV). Itaque et nos, si assistentes ad offerendum recte, ut dictum est, dividimus, id est, prius nosipsos offerentes, arietinam spiritus propter viam, taurinamque feritatem, hircinamque libidinem jugulantes, mortificamus, juxta illud quod in psalmo canimus: ####
| #### “Holocausta medullata offeram tibi cum incenso arietum, offeram tibi boves cum hircis (Psal. LXV);” |
#### #### recte divisimus, et idcirco, sicut munera Abel, sicut sacrificium Abrahae, sicut Melchisedech immaculatam hostiam, nostra sacrificia Dominus accepta habere dignatur. Et juxta consequentem orationem, jubet haec per manus sancti angeli sui perferri in sublime altare suum, et in conspectu divinae majestatis suae inlocaliter atque invisibiliter. Ubique enim est majestas inlocalis et invisibilis, ubique sublime altare ejus, quod est Ecclesiae catholicae fides. ####  |