| #### CAPUT XVI. Quod faciendo signa, semper famam vel gloriam fugit, et de Eliseo, cur signa duplicia quam Elias facere voluerit, dicens: |

| #### ####
| #### “Oro ut fiat spiritus tuus duplex in me.” |
#### #### Operandi virtutes hic beatus a Spiritu sancto, dividente singulis prout vult (I Cor. XII), gratiam habuit, sed gloriam semper fugit; quippe qui egregie custos humilitatis, nolebat, imo fugiebat, justitiam suam ab hominibus videri. Denique talium maxime operum luce, sanctorum vita coram hominibus innotescit. Hujus rei clarum satis et evidens indicium est, quod cum gratiam hanc haberet, ut jam dictum est, nunquam tamen precem ad Dominum fudisse reperitur pro cujuslibet operatione virtutis, sed nihilominus per eum nonnulla facta sunt miracula ejusmodi, nonnunquam invito, nonnunquam et nesciente ipso, sicut sequens sermo declarabit. Verumtamen in hac laudatione humilitatis hujus, nihil magnorum sanctorum auctoritati vel gloriae derogatur, qui opus hujus gratiae fusis persaepe precibus impetrasse leguntur. Omnia namque tempus habent, dicit Ecclesiastes (Eccle. III). Denique sicut de generibus linguarum, quae ab eodem spiritu dantur, dicit Apostolus: Quia linguae in signum sunt, non fidelibus, sed infidelibus (I Cor. XIV). Ita et de operatione virtutum recte dicas quia virtutes ad testimonium sunt, non fidelibus, sed infidelibus, et ibi summopere sanctis optandae sunt ubi ignorantiam veri Dei habens, ad fidem eruditur populus. Unde sanctum Eliseum laudabiliter egisse animadvertimus, qui dicente sibi Elia: Pete quod vis, antequam tollar a te (IV Reg. II), protinus petens: Oro, inquit, ut fiat spiritus tuus duplex in me (ibid.). Videbat namque miserabilem Israel, sequentem fornicationes impiissimae Jezabel, claudicare in duas partes (III Reg. XVIII), sequendo Baal idolum Jezabel, et haesitando post Deum patrum suorum, qui unus et verus Dominus Deus est, et non posse populum eumdem in suum restitui gradum, nisi per multarum operationem virtutum. Proinde rem difficilem quidem postulavit, attamen quia non suam, sed Dei gloriam et communem quaerebat populi salutem, factum est quod petivit, et duplex spiritus Eliae super eum requievit. Duplum namque donum spiritus in operatione virtutum ille accepit. Nam si Scripturam consulas, et diligenter computes, Elias quidem octo, Eliseus autem circiter sexdecim miracula operatus est. Igitur et illi laude digni sunt sancti qui per charitatem vel propter aedificationem infidelium, fusis ad Deum precibus, virtutes operati sunt, et hic atque caeteri jure honorandi sunt, quicunque propter humilitatis custodiam quodammodo fugere studuerunt datam sibi coelitus, et ultro prosequentem, eamdem virtutum gratiam. Sed jam earumdem virtutum sancti hujus narrationem ingrediamur. ####  |