| #### CAPUT XVIII. Dominica decima octava post Pentecosten. |

| #### #### Supradictum ergo officium hoc innuit ut ad nuptias Christi quilibet invitatus, tali in loco recumbat, ut merito dicatur ei: Ascende superius (Luc. XIV). Hujus autem sequentis Dominicae officium, magna et mira declamatione demonstrat eidem, qui vocatus est superius, id est praelatus est domui Christi, et curam animarum suscepit, qualiter in eodem superiori loco se habeat, videlicet ne, juxta Evangelium ejusdem officii, sint sicut Scribae et Pharisaei, qui sederunt super cathedram Mosi (Matth. XXIII); sed sint sicut ipse Moses, de cujus exemplo, quod ecclesiastici sequi debeant rectores, longa et valida declamatio est in offerenda: Sanctificavit Moses, et versibus ejus. Non enim ignorare debent animarum rectores, quale ad negotium in superiorem locum vocati sunt, scilicet ut non tam praeesse studeant quam prodesse, et sedentes in cathedra Mosi dicant et faciant, imo prius faciant quod cum auctoritate dicant; neque velint vocari, Rabbi, sed ad hoc tendant, ut portare possint peccata populi, et a subditis suis avertere iram Dei. Bene ergo cum hoc evangelio positum est in offerenda exemplum Mosi, qui sic sedit in cathedra magisterii, ut per nimiam humilitatem posset intervenire pro subditis, imo et tenere Deum dicentem: ####
| #### “Dimitte me, ut irascatur furor meus contra eos (Exod. XXXII).” |
#### #### Fecerant enim vitulum, quando sicut in versu offerendae canimus, Videns Moses, procidens adoravit, dicens: Obsecro, Domine, dimitte peccata populi tui, et dixit ad eum Dominus: Faciam secundum verbum tuum (ibid.). Haec est fidelitas servi, quem constituit Dominus super familiam suam (Luc. XII), quam postulabant ipsi, dicentes in introitu, ut prophetae tui fideles inveniantur: Da pacem, inquiunt, Domine, sustinentibus te (Eccli. XXXVI), id est eorum quos nobis commisisti, peccata dimitte. Pax enim Dei, peccatorum remissio est. Ut prophetae tui fideles inveniamur ut nos fideles servi inveniamur, dum familiae tuae non tantum praesumus, sed et utiliter pro illis interveniendo prosumus. Talibus in praesenti lectione epistolae dicit Apostolus: Gratias ago Deo meo pro vobis, in gratia Dei, quae data est vobis, quoniam in omnibus divites facti estis (I Cor. i), etc. Ipsi iidem dicunt in graduali: Fiat pax in virtute tua (Psal. CXXI), id est remissio peccatorum in Spiritu sancto tuo. Ipsis nihilominus in communione dicitur: Tollite hostias, et introite in atria ejus (Psal. XCXV), videlicet quia vestrum officium est: ut pro subditis interveniatis, exemplo Mosi, in conspectu Domini stantes in confractione cordis (Psal. CV). ####  |