| #### CAPUT XVII. Non debere cuiquam incredibile videri quod in constructione templi manufacti mysteria templi non manufacti tam perfecte expresserit, cum Daniel numerum quoque annorum usque ad eumdem Christum praescire potuerit. |

| #### #### Mirum fortasse cuiquam aut etiam incredibile videatur quod regem hominem in opere suo sic spiritualibus intentum fuisse dicamus, ut nec columnarum quidem numerum absque mysteriorum intuitu collocasse sit existimandus, atque ita generationum quoque numerum ab Abraham usque ad Christum scire illum potuisse consequatur. Sed nunquid minus ullo prophetarum scisse illum recte quis arbitretur? Non utique, cum eidem postulanti sapientiam dixerit Dominus: ####
| #### “Ecce feci tibi secundum sermones tuos, et dedi tibi cor sapiens, et intelligens, in tantum ut nullus ante te similis tui fuerit, nec post te surrecturus sit (III Reg. III).” |
#### #### Et post pauca itidem Scriptura dicit: ####
| #### “Et erat sapientior cunctis hominibus, sapientior Ethan, Ezarita, et Eman, et Calcal, et Dardan filiis Maol (III Reg. IV).” |
#### #### Ethan interpretatur durissimus. Ezarita orientalis. Ethan ipse est Abraham orientalis. Eman, quod interpretatur fidelis, est Moyses. Calcal, quod interpretatur gubernans, est Joseph. Dardan interpretatur generatio scientiae. Maol interpretatur indulgentia. Generatio scientiae intelliguntur XII tribus filii Maol, id est filii Jacob. Eadem utique constantia dicendum est quia Daniel quoque qui post eum surrexit sapientior erat. Dixerat illi enim Deus, ut jam dictum est, quod nullus ante illum fuerit, vel post resurrecturus esset similis illi; at vero Daniel numerum quoque annorum quibus exactis venturus esset Christus scire meruit Gabriele dicente sic: ####
| #### “Scito ergo et animadverte, ab exitu sermonis, ut iterum aedificetur Jerusalem usque ad Christum ducem, hebdomades septem, et hebdomades sexaginta duae erunt (Dan. IX),” |
#### #### etc. Num igitur quod minus est, scilicet, quota generatione templum illud divinitatis Christo nascente foret aedificandum, iste scire potuisse negandus est, cum omnibus hominibus tam praeteritis quam post se futuris sapientior esset? Proinde et si non legimus dictum illi fuisse quod Moysi dictum est: ####
| #### “Inspice et fac secundum exemplar, quod tibi in monte monstratum est (Exod. XXV),” |
#### #### nihilominus tamen ipse vidit exemplar, juxta quod omnia faceret, ita ut ne columnam quidem sine coelestium intuitu collocaret, quippe quo sapientior nec ipse fuit Moyses. Haec idcirco dicta sunt, ut constet quia diligentius structuram ille in opere suo perspexit, et imitatus est, templi non manufacti, templi Dominici corporis, totiusque domus ejus spiritualis, quam ullus ingenio suo possit exponendo consequi, licet et haec ecclesiasticorum omnium unanimitas ita sentiat, ut aliud quid suspicari nefarium sit. ####  |