| #### CAPUT 2 |

| #### #### Mirum sacramentum, quod et hic in propheta ubi jejunandum esset, dixit, usquequo venirent populi, haec quoque subjunxit: In diebus illis, in quibus apprehendent decem homines ex omnibus linguis gentium, et apprehendent fimbriam viri Judaei, dicentes: Ibimus vobiscum, audivimus enim quoniam Deus vobiscum est, et in Evangelio secundum Matthaeum ubi dixit, sicut jam memoravimus: Nunquid possunt filii sponsi jejunare, quandiu cum illis est sponsus (Matth. IX), et caetera. Haec illo loquente, ecce princeps unus accessit, et adoravit eum, dicens: Filia mea modo defuncta est, sed veni, impone manum tuam super eam, et vivet; dum surgens sequeretur eum et discipuli ejus, ecce mulier quae fluxum sanguinis patiebatur annis duodecim, accessit retro, et tetigit fimbriam vestimenti ejus, et salva facta est ex illa hora (ibid.). Quem non delectet hic utrumque, et in propheta, et in Evangelio simillima facies, ut unus idemque sacramenti vim continens sensus litteralis non multum dissimilis superficies? Denique gentium multitudo, quae hic propheticis verbis denuntiatur, dicendo: Apprehendent decem homines ex omnibus linguis gentium fimbriam viri Judaei, ipsa significatur factis mysticis per mulierem, quae fimbriam vestimenti ejus tetigit, viri utique secundum carnem Judaei. Et quid est mulierem retro accedere, et fimbriam vestimenti tangere, nisi multitudinem gentium, non ante, sed post ascensionem ejus in ipsum credere, et praecepta ejus servare, atque hoc modo liberari a fluxu sanguinis, liberari ab omni immunditia peccati? Adhuc ea quae sequuntur in eodem Evangelii loco, et quae in hoc propheta subjuncta sunt, considerare atque conferre libet. Tangendo mulier fimbriam vestimenti Domini, salva facta est, et deinde puella archisynagogi filia, propter quam Dominus idem surrexerat, et ibat, resuscitata est. Puella, ut Marcus manifestius exprimit (Marc. V), erat annorum duodecim, et mulier in profluvio sanguinis erat annis duodecim. Ergo quando mulier infirmari coepit, tunc illa puella nata est, et quando sanata est mulier, tunc illa puella mortua est. Magnum hic in mysterio patet spectaculum, quia videlicet juxta hanc similitudinem, quando gentilitas sanguineo cultu idololatriae coepit fluere, tunc Synagoga ex patriarchis Abraham et caeteris, ad quos factum est verbum promissionis nata est, et quando gentilitas per Evangelium Christi sanata est, tunc Synagoga per invidiam mortua est. Nunc sequentia prophetiae videamus, quomodo his conferantur. ####  |