| #### CAPUT IV. Cur tot scissuras pallii sui fecerit propheta, et quod extunc regnum Israel decem vicibus scissum sit. |

| #### #### Est et adhuc quod quaeramus, cur scissuras propheta fecit, cur pallium suum in duodecim partes scidit? Nempe si nihil aliud quam regni unius divisionem in duo regna significare volebat, poterat unum pallium scindere in duas partes, non aequas tanto juxta modulum impares, quanto juxta numerum decem tribubus erat minor tribus una. Quare ergo prophetae, imo Spiritui Domini in propheta sic magis placuit, et tot scissuras fecit? Plane et in hoc verae rationis constantia est. Scissum nempe a domo David illud regnum Israel, deinceps adversus seipsum divisum fuit decies, et ita demum desolatum est ut domus supra domum caderet (Luc. XI), rege Assyriorum transferente Israel juxta Gozam fluvium, in civitates Medorum. Quas videlicet divisiones prosequi facile est. Filium hujus Hieroboam nomine Nadab percussit Baasa: haec secunda Israel scissura regni est. Ejusdem Baasa filium Hela occidit Zambri, regnavitque pro eo; Zambri se in palatio incendit, obsidente Amri qui et pro eo regnavit (III Reg. XV, XVI, XXII). Post hunc regnavit Achab, et post eum filius ejus Ochozias, et post eum frater ejus Joram (IV Reg. IX, X, XV). Sed istum occidit Jehu, regnavitque pro eo usque ad quartam generationem. Quintum ab illo percussit Sellum, regnavitque pro eo. Sed et istum percussit Manahem, regnavitque pro eo. Filium quoque hujus Phaceiam percussit Phacee filius Romoliae, regnavitque pro eo. Sed et contra istum conjuravit Osee, percussitque eum, et interfecit, regnavitque pro eo. Contra istum ascendit rex Assyriorum, et transtulit Israel in Assyrios. Haec decima fuit scissura. Nam in Hieroboam prima, in Baasa secunda, in Zambri tertia, in Amri quarta, in Jehu quinta, in Sellum sexta, in Manahem septima, in Phacee filio Romoliae octava, in Osee nona, in rege Assyriorum qui divisos a Deo et David rege suo divisit etiam loco transferendo in Assyrios, recte computatur decima. Bene igitur propheticus, dum regni unius divisionem in duo regna praecidit, pro signo tamen divisionis, decem scissuras Hieroboam tradidit, quia regnum suum decies dividendum praevidit, et ita fore desolandum. ####  |