| #### CAPUT IX. |

| #### #### Cum haec ita sint, profecto non abs re est, quod in tertio nocturno beatus Pater diversitatem hanc a caeteris esse voluit (cap. XI), ut non psalmi, sed tria, inquit, cantica de prophetis canantur, et aliae quatuor lectiones de Novo Testamento legantur. Undecunque praecedentes sint quatuor et quatuor lectiones, lectiones istas tertii nocturni de Novo Testamento vult haberi, ut quasi molae inferiori mola superior adjiciatur, ejusque volucri circuitu tritum frumentum Dei, firmiorem magis ac magis nostris in mentibus sacramenti Dominici sensum operetur. Cur hoc? videlicet, quia nox illa tota quidem sancta, tota est festiva, verumtamen sanctae festivitatis sive festivae sanctitatis ejus causa, tertia vigilia incipiente (quod est medium noctis) effulsit, quia tunc Salvator resurrexit. Illam scilicet, tertiam vigiliam, tertii nocturni ordo, ut jam dictum est, respicit. Pulchrae igitur praecedentibus canticis propheticis quatuor sequuntur lectiones Novi Testamenti, lectiones sancti Evangelii, ut gaudium contemplemur seminantis atque metentis, sicut ipse Dominus quodam loco dixit: Et qui metit mercedem accipit, et congregat fructum in vitam aeternam, ut et qui seminat simul gaudeat, et qui metit. In hoc enim est verbum verum, quia alius est qui seminat, et alius qui metit. Ego misi vos metere, quod non laborastis. Alii laboraverunt, et vos in labores eorum introistis (Joan. IV). Denique qui laboraverunt, qui seminaverunt hoc magnum Dominicae passionis et resurrectionis sacramentum, prophetae fuerunt. Exempli gratia Isaias, qui dixit admirans, qui admiratus est dicens: Quis est iste qui venit de Edom tinctis vestibus de Bosra (Isa. LXIII), etc. Et Oseae qui dixit: Venite et revertamur ad Dominum, quia ipse coepit et sanabit nos, percutiet et curabit nos, vivificabit nos post duos dies, in die tertia suscitabit nos, et vivemus in conspectu ejus (Ose. VI). Et Sophonias qui dixit: Quapropter exspecta me, dicit Dominus, in die resurrectionis meae in futurum (Sophon. III), etc. Isti sine dubio caeterique prophetae laboraverunt et seminaverunt, quia Verbum Dei, carnem futurum, cum labore et formidine praedixerunt, sicut dicit unus eorum: Si occiditur in sanctuario Domini, sacerdos et propheta? Formido et laqueus facta est nobis vaticinatio et contritio (Thren. II, III). Nunc autem ex quo resurrexit Christus, et qui seminavit simul gaudet, et qui metit, scilicet et prophetae et apostoli, et istud contemplari in conjunctione canticorum de prophetis, et lectionum sancti Evangelii, sine dubio dulce est, et fructus nostrae solemnitatis. ####  |