| #### CAPUT XXX. Quas ob causas regnum Persarum et Medorum, in priori visione per ursum, in posteriore per arietem fuerit significatum. |

| #### #### Nihilominus et de regno Persarum atque Medorum quaesitu dignum est, cur in visione anteriori per similitudinem ursi, et in subsequenti per formam arietis sit signatum. Ad quod congrue responderi potest, quia causae diversae, imo contrariae regni illius fuere, erga Dei populum, et circa repositum in populo illo saepe dictum promissionis verbum. Causas illas tam longe diversas dicere non dubitaverim, quam diversae naturae sunt horum animantium ursi et arietis, quorum alterum rapto et cruore vivit, alterum innocuum neque sanguinem sitit, neque rapto vivit. Promptum est hoc discerni, si respicias regnum illud secundum Aman, quam crudele fuerit, secundum reges, quam clementer illi populo sese impenderit. Aman quippe moribus veraciter ursus, truci furore, immani rabie Judaeorum genus universum ore aperto hians devorare voluit. Reges autem, maxime Assuerus, more arietis lanis suis, id est opibus multis, quibus regnum illud abundavit, eumdem populum fovit et ditavit, nullumque dentem malignitatis inflixit, sicut aries dente neminem petit, imo vitam gentis illius multum laetificavit gratia reginae Hester et Mardochaei. Sed forte dicat quis, ipsam personam regis Assueri per ursum in illa visione oportere intelligi, quia scriptum est: Et sic dicebant ei, videlicet urso: ####
| #### “Surge, comede carnes plurimas (Dan. VII).” |
#### #### Et hoc signat illud dictum Assuero regi: ####
| #### “Si tibi placet, decerne de populo, ut pereat (Esther III).” |
#### #### Ad haec, inquam, non solum regis personam, sed totum regni corpus signavit ursus, nec soli regi dictum est, decerne ut populus pereat, sed toti regno mandatum est per omnes provincias, ad omnes satrapas, et judices provinciarum ut occiderent atque delerent omnem Judaeorum populum. Igitur secundum Aman quidem, et secundum omnes, qui Judaeis nocere voluerunt, ursus ferocissimus. Secundum regem et omnes illos, qui malignitatis illius spritum non habuerunt, quasi aries fuit regnum illud. ####  |