| #### CAPUT 12 |

| #### #### CHRIST. Ego similitudinem facio et adoro humilitatis Dei Altissimi, qui cum sit homo, ipse Altissimus est, sicut testatur psalmus dicens: Homo natus in ea, ipse fundavit eam Altissimus (Psal. LXXXVI); et hoc faciendo longe fugio judicium diaboli, in quo secum hominem reum statuit, peccando ipse prior in eo quod dixit: Ascendam super altitudinem nubium; similis ero Altissimo (Isa. XIV): et promittendo homini eamdem similitudinem Dei, dixit Evae: Comedite, et eritis sicut dii (Gen. III). Per hoc namque satis evidenter me significo multum dissentientem esse, et longe recessisse animo ab illa praesumptione sacrilega, dum ego illius in cruce pendentis adoro humilitatem, cujus ille rex filiorum superbiae regnantem in coelo contempsit majestatem. #### JUD. Simulacra gentium, ait Psalmista, argentum et aurum, opera manuum hominum; os habent et non loquentur, et caetera usque, similes illis fiant qui faciunt ea, et omnes qui confidunt in eis (Psal. CXIII). Et in Isaia loquitur dicens: Nunquid est Deus absque me, et formator quem ego non noverim? Plastae omnes idoli nihil sunt. Quis formavit Deum, et sculptile conflavit ad nihilum utile? etc. usque, cor insipiens adoravit hoc, et non liberavit animam suam, neque dicit: Forte mendacium est in dextera (Isa. XLIV). ####  |