| #### CAPUT XXXIX.Item de die tertio. |

| #### #### In hoc die tertio species illa divinae bonitatis fulget, unde sanctus septiformis Spiritus tertio loco ascendentibus, post timorem et pietatem, spiritus scientiae nuncupatur (Isa. XI). Pulcherrimae namque scientiae est, quod illum paradisum deliciarum talis ac tantus plantavit hortulanus, scientiae, inquam, cujus spe inflatus est homo, dicente sibi diabolo: Comedite, et eritis sicut dii, scientes bonum et malum (Gen. III), indignabatur enim miser, inspiratus a diabolo, quod alienum hortum sub alieno custodierit imperio, aliquo sibi lignorum interdicto, et ideo tanquam medicinam captabat, ut haberet et ipse scientiam plantandi sibimet paradisos. Sed de hoc alias. Plane et in caeteris septem dierum operibus absque scientia nihil operatus est Deus. Verumtamen, secundum proprias distinctiones, singula de singulis potentiae septiformis vocabula magis proprie sumpta sunt, verbi gratia, pisces quoque maris scientissime fecit et volatilia coeli. Verum in istorum natura jam illa creatricis potentiae virtus cognoscitur, quae spiritus consilii (Isa. XI) nuncupatur. Habent enim naturale quoddam mutui amoris consilium, quo concilientur invicem, qui consociet masculum et feminam, et amantes conveniant, ut pariter nidificent, ut fetus alant. Sic et in singulis caeterorum dierum operibus, praeter scientiam Dei, aliud magis proprie consideratur et praedicatur. At vero ex opere hujus tertii diei, nihil melius quam multiplex praedicatur scientia Dei, quia videlicet praeter suum esse nihil adhuc cooperantur extrinsecus, nisi quod significant tanti scientiam plantatoris. Factum est igitur vespere et mane dies tertius, sicut supra dictum est. Hoc opus scientiae Dei subsequitur aliud opus cum evidentia magnae fortitudinis. ####  |