| #### CAPUT 4 |

| #### ####
| #### “Ab oriente portae tres, ab austro portae tres, ab aquilone portae tres, et ab occasu portae tres.” |
#### #### Hoc de spiritali quae per apostolos consummatur positione necessario intelligitur. Porro in perfectione duodecim tribuum filiorum Israel ascendentium ex Aegypto, talis ad imperium Domini positio castrorum exstitit, ut ad orientem tribus tres, ad meridiem tribus tres, ad occidentem tribus tres, et ad aquilonem castra metarentur tribus tres (Num. II). Itaque cum de signatis duodecim portis dicit: ####
| #### “Et nomina scripta, quae sunt duodecim tribuum filiorum Israel,” |
#### #### pulchre diligenter lectorem ad significativam illam castrorum positionem mittit, memorem simul quid huic sponsae suae, huic civitati sanctae Hierusalem dicat in Canticis: ####
| #### “Pulchra es, amica mea, suavis et decora sicut Hierusalem, terribilis ut castrorum acies ordinata (Cant. VI).” |
#### #### Item: ####
| #### “Equitatui meo in curribus Pharaonis assimilavi te, amica mea (ibid.).” |
#### #### Ut autem de spiritalium positione portarum coepta percurramus, quid sibi vult quod ait, ####
| #### “ab oriente portae tres, ab austro portae tres, ab aquilone portae tres, et ab occasu portae tres,” |
#### #### nisi quia sancta apostolica fides in Trinitatis nomine consistens per ministerium illorum excepit nos ab omni gente et natione, ab omni sexu et aetate venientes? Amplius autem haec plagarum mundi distinctio in his aetatibus utiliter intelligitur, pueritiae, adolescentiae, juventae atque senectae, ut hoc sit ab oriente, ab austro sive meridie, ab occasu atque ab occidente ternas portas patere ab omni aetate, quacunque aetate quis convertatur, evangelica atque apostolica regula indifferenter aditum in civitatem sanctam, id est Ecclesiam, per fidem sanctae Trinitatis patuisse. Nam per orientem pueritia, per meridiem adolescentia sive juventus fervida, per occidentem aetas perfecta, per aquilonem recte intelligitur senectus decrepita. Unde quidam Christianae scholae versificator insignis ita dicit: #### Seu pueros sol primus agat, seu fervor ephebos #### Accendat, nimius seu consummabilis aevi #### Perficiat lux plena viros, sive algida boreae #### Aetas decrepitam vocet ad pia sacra senectam. #### Occurrit trinum, quadrina ad compita Numen. #### Non autem haec idcirco dicuntur, quod illic jam post judicium susceptio sit futura venientium, sed quia, quamvis cesset suscipiendi officium, ordo tamen et meritum perseverat eorum, qui toti mundo praedicantes, suo labore omnes gentes universas aetates ad unam fidem collegerunt et susceperunt. Sequitur: ####  |