| #### CAPUT XIII. Quid significet quod singulis fratribus suis jussit proferri stolas binas. |

| #### #### Singulis proferri jussit stolas binas. Benjamin vero dedit trecentos siclos argenteos, cum quinque stolis optimis, tantumdemque pecuniae ac vestium mittens patri suo. Ad hoc primum exemplo perfectae charitatis, profectum esse arbitremur dictum illud Sapientis, quo et Paulus utitur apostolus: Si esurierit inimicus tuus, ciba illum. Si sitit, potum da illi. Hoc enim faciens carbones ignis congeres super caput ejus. Noli vinci a malo, sed vince in bono malum (Rom. XII). Hic enim inimicis suis, qui inter comedendum vendiderant eum, dictum est enim supra, quia sedentes ut comederent panem, viderunt viatores Ismaelitas venire de Galaad, et dixerunt: Melius est ut vendatur Ismaelitis (Gen. XXXVII), inimicis, inquam, suis, qui manducando esurientem vendiderant, cibum dedit et potum; etenim cum eo, ut supra dictum est, inebriati sunt, et eis a quibus tunica talari et polymita nudatus est, ecce binas singulis dedit stolas. Porro finem cunctorum Christi mysteriorum, quae digitus Dei in Joseph praefiguravit, in hoc agnosci promptum est, quod non unam tantum, sed singulis binas stolas largitus est. Etenim nunc quidem electorum animae, ubi deposito carnis onere feliciter laetantur, una stola, id est, sola suimet beatitudine perfruuntur; ubi autem omnes resurreximus, quicunque immutabimur, binas stolas singuli, id est animae simul et corporis duplicem gloriam, obtinebimus. Proinde usque ad hunc descensum in Aegyptum ab initio narrationis de isto beato Joseph mysteria Christi secundum similitudinem ejus spectata sint; nam ex hoc aliud principium sumitur, et sacramentorum mirabilium series alia texitur, quae jam in Ecclesia Christi celebri collatione frequentata et nota, secundum ordinem historiae quam novo retractatu recurrimus, speculari duce Spiritu sancto conabimur. ####  |