| ### CAP. V ###  |

| #### CAPUT 1 |

| #### #### Et conversus sum, et levavi oculos meos, et vidi, et ecce volumen volans, et dixit: Quid tu vides? Et dixi: Ecce ego video volumen volans. Longitudo ejus viginti cubitorum, et latitudo ejus decem cubitorum, et dixit ad me: Haec est maledictio quae egredietur super faciem omnis terrae, quia omnis fur, sicut scriptum est, judicabitur, et omnis jurans ex hoc similiter judicabitur. Educam illum, dicit Dominus exercituum, et veniet ad domum furis, et ad domum jurantis in nomine meo mendaciter. Et commorabitur in medio domus ejus et consumet eum, et ligna ejus, et lapides ejus. Hoc futurum erat ut post illa quae hactenus in hac visione significata sunt, scilicet post incarnationem, passionem, resurrectionem et ascensionem Domini Jesu, dato Spiritu, praedicantibus apostolis, Judaei non crederent, imo et praedicatores Evangelii persequerentur et occiderent, atque proinde venirent super eos omnes maledictiones legis, quas Moses in Deuteronomio scripsit, quae sunt hujusmodi: Maledictus eris in civitate, maledictus in agro, maledictum horreum tuum, maledictae reliquiae tuae, maledictus fructus ventris tui (Deut. XXVIII), etc. Recte ergo et secundum rerum gerendarum ordinem, post quam dixit Dominus: Ecce venio et habitabo in medio tui (Zach. II); postquam, ablatis vestimentis sordidis, Jesus indutus est mutatoriis; postquam candelabrum aureum stetit cum septem lucernis, et duabus olivis sive olivarum spicis, quae sunt duo filii olei, id est, duo de quibus jam dictum, data benedictionis, cernitur volumen volans, et haec est maledictio, inquit, et educam illud et veniet ad domum furis, et ad domum jurantis in nomine meo mendaciter. Dilexit enim maledictionem et veniet ei, et noluit benedictionem et elongabitur ab eo (Psal. CVIII). Volatus voluminis, cursum velociter advenientis significat maledictionis, quia videlicet, sicut Psalmista dixerat: In generatione una deleatur nomen ejus (ibid.), ita futurum erat et ita factum est, ut ultra quadraginta annos maledictio, id est vindicta super populum Judaicum non differretur. Longitudo voluminis, id est maledictionis, aeternitas est damnationis; et latitudo ejus, temporalitas tribulationis. Nam et in praesenti et futuro saeculo damnati sunt increduli Judaei in vindictam sanguinis Domini Jesu et prophetarum ejus. Et latitudo quidem maledictionis decem cubitorum est, quia videlicet temporalis tribulatio, qua ceciderunt in ore gladii, et captivi ducti sunt in omnes gentes (Luc. XXI), decalogi, quod praevaricati sunt, justa vindicta est. Porro longitudo ejusdem maledictionis viginti cubitorum, id est dupla est; quia nimirum aeterna damnatio non solum corpus ut praesens tribulatio continget, sed et corpus et animam gehennali igne puniet. Haec igitur est maledictio, inquit, quae egreditur super faciem omnis terrae, et profecto primum terrae Judaicae. Ira enim et indignatio, et tribulatio, et angustia in omnem animam hominis Judaei primum et Graeci (Rom. II). Et revera prophetiae praesentis ordo postulat, faciem omnis terrae hic intelligi universitatem terrae Judaicae quae legem accepit, id est non solam civitatem Hierusalem, sed et omnes civitates Judaeae, quia super omnem terram illam maledictio advolavit, et super omnem gentem illam effusa est. Unde et adhuc subditur: Quia omnis fur, sicut ibi scriptum est, judicabitur, et omnis jurans ex hoc similiter judicabitur. Quomodo ibi scriptum est, scilicet in volumine maledictionis? Praemisso, maledictus eris in civitate, usque, maledictus eris ingrediens, et maledictus egrediens (Deut. XXVIII). Quantae, quam horribiles maledictionis sententiae, nominatim cursu continuo proferantur, volenti legere vel numerare promptum est. Triginta namque ejusmodi sententiae, et pleraeque ex ipsis declamatione imprecatoria depromptae, quarum prima est, mittet Dominus super te famem et esuriem (ibid.); tricesima, ipse erit in caput, et tu eris in caudam (ibid.). Nam verba sive sententias esse maledictionis ipse confirmat, ita concludens, et venient super te omnes maledictiones istae, et persequentes apprehendent te donec intereas (ibid.). Post haec et alia similiter ad maledictionem pertinentia declamat, non tamen imperantis modo, sed annuntiantis et loquentis more prophetico. Haec idcirco dixerim, quia revera nonnihil habet considerationis et admiratione dignum, tot praescriptas fuisse sententias maledictionis, quod argenteos daturi erant in pretium sanguinis Domini. In psalmo quoque centesimo octavo, si diligenter computes, maledictiones totidem invenies, quarum prima, constitue super eum peccatorem; ultima est, et induantur sicut diploide confusione sua. Nonne propter haec magis delectatus animus, numerum voluminis qui est in longitudine, et numerum qui est in latitudine recte conjungit, et componit, ut sint triginta cubiti magnitudinis voluminis, sicut sunt triginta sententiae maledictionis, et triginta argentei fuerunt, quos in pretium sanguinis Domini fur ille, id est coetus Judaeorum dedit? Denique, sicut longitudo et latitudo unam magnitudinem faciunt, ita et decem qui sunt latitudinis et viginti cubiti longitudinis recte simul veniunt, et triginta fiunt. Et quis nesciat, quis dubitet evenisse quod ait, quia omnis fur, sicut ibi scriptum est, judicabitur: Et omnis jurans ex hoc similiter judicabitur, educam illud et veniet ad domum furis, et ad domum jurantis in nomine meo mendaciter, et commorabitur in medio domus ejus, et consumet eum, et ligna ejus et lapides ejus, quis nescit, quis non audit, quia sic omnino factum est? Venit enim volumen illud maledictionis ad domum furis, ad domum illam quae, cum debuisset esse domus orationis, facta est spelunca latronum, et domus negotiationis (Matth. XXI), et ille fur qui hoc fecerat, et latrocinia sua in domo illa perjuro cumulabat, imo et ipsum Dei Filium mendaciter, et in dolo adjuraverat, proloquente quodam: Adjuro te per Deum verum, ut dicas nobis, si tu es Christus Filius Dei benedicti? (Matth. XXVI.) Omnis ejusmodi fur et ejusmodi jurans sive adjurans, id est tam populus quam sacerdos judicatus est, sicut ibi scriptum est, omnino sicut scripsit Moses, et consumpsit eum, ligna ejus et lapides ejus, ita ut flamma concremarentur ligna, et non remaneret lapis super lapidem de omni domo illa, et non pertransivit a populo illo volumen illud quod est maledictio, sed commorabitur adhuc in medio ejus. Sequitur: Et egressus est angelus qui loquebatur in me, et dixit ad me: Leva oculos tuos et vide; quid est hoc, quod egreditur? Et dixi: Quidnam est? Et ait: Haec est amphora egrediens. Et dixit: Hic est oculus eorum in universa terra. Et ecce talentum plumbi portabatur, et ecce mulier una sedens in medio amphorae, et dixit: Haec est impietas. Et projecit eam in medio amphorae, et misit massam plumbeam in os ejus. Et levavi oculos meos et vidi; et ecce duae mulieres egredientes, et spiritus in alis earum, et habebant alas quasi alas milvi, et levaverunt amphoram inter terram et coelum. Et dixi ad angelum, qui loquebatur in me: Quo istae deferunt amphoram? Et dixit ad me: Ut aedificetur ei domus in terra Sennaar, et stabiliatur, et ponatur ibi super basem suam. Pars maxima, pars praecipua Judaici sceleris et poenae consequentis, miraculo mystico, mysterio mirabili designatur littera praesentis capituli. Dixerat in praecedentibus furem, dixerat mendaciter jurantem, sed de his duobus dictis, nondum habes scelerum illorum mensuram sive plenitudinem, quam ipse Dominus cognitam, imo praecognitam habens jamdudum, et vos, ait, implete mensuram patrum vestrorum (Matth. XXIII). Mensura illa recte hic intelligitur praemonstrata per amphoram. Nam levatis oculis suis ad videndum, et attentus factus ab interrogante oculo, quid est hoc quod egreditur, et ipse interrogans quidnam esset, audivit: Haec est amphora egrediens, et hic est oculus eorum in universa terra. Secundum ordinem hactenus in praesenti visione observatum, recte, ut jam dictum est, illa intelligitur mensura patrum, qui prophetas occiderunt: quam cum implevissent filii, occidendo ipsum prophetarum Dominum, lapidando sive occidendo, flagellando in synagogis suis, et persequendo de civitate in civitatem missos ad se prophetas evangelicos, et sapientes, et scribas, justum fuit ut veniret super eos omnis sanguis justus, qui effusus est super terram a sanguine Abel justi (ibid.), quemadmodum ipse dixit, et ita factum est. Et notandum quod amphoram etiam oculum nuncupavit, hic est, inquiens, oculus eorum in universa terra. Constat enim et in universa terra notum est, quia non per ignorantiam, sed per invidiam Christum occidendo, et apostolos ejus persequendo, mensuram illam sive amphoram impleverunt, et omnino scienter peccaverunt, et oculum in peccando apertum et videntem habuerunt. Nam si caeci essetis, ait, non haberetis peccatum (Joan. IX); et alibi: Nunc autem et viderunt et oderunt, et me et Patrem meum (Joan. XV). Vere igitur, hic est, ait, oculus eorum in universa terra, quia videlicet peccatum eorum non effecit error sive ignorantia, sed oculus nequam, nequam, id est invidia, et hoc auditum est in universa terra. ####  |