| #### CAPUT 20 |

| #### #### CHRIST. Falsum est. Non propter adventum ejus populus esse desisti, imo propter adventum ejus diutius populus fuisti. Nam propter eum ut nasceretur, ut esset unde illo nascente promissio impleretur, reservatus es tu, reservata est tribus Juda, cum decem tribus perpetuae captivitati adjudicarentur, et reaedificata est civitas tua Jerusalem, unde venire oportebat tantam salutem juxta illud: Quia de Sion exibit lex, et verbum Domini de Jerusalem (Isa. II). Nunquid enim minus peccaverat illud tua terrena Jerusalem, quam Samaria? Imo plus peccasse arguitur per prophetam, dicente Domino ad ipsam Jerusalem: Vivo ego, quia non fecit Sodoma soror tua, sicut fecisti tu, et Samaria dimidium peccatorum tuorum non peccavit, sed vicisti eas in sceleribus tuis, et justificasti sorores tuas in omnibus abominationibus tuis quas operata es (Ezech. XVI). Depone ergo magnitudinem odii et iracundiae, de qua Psalmista loquitur in persona Christi: Et in iracundia terrae loquentes dolos cogitabant (Psal. XXXIV, v. XX), quia non propter adventum ejus perdidisti terram tuam; imo propter eum, ut eo nascente veritas Dei, qui repromiserat Abrahae et juraverat fideli David, adimpleretur, tu diutius possedisti eam, quam decem tribus non injustiores, imo justiores te possiderunt Samariam. #### JUD. Superius dixisti quia praecepta et judicia, quae ante reatum vituli data sunt, praecepta et judicia justitiae fuerunt; et quia per prophetam de illis Deus dixit: Et dedi eis praecepta mea, et judicia mea ostendi eis, quae faciens homo vivat in eis (Ezech. XX). Nonne inter illa prima praecepta justitiae praeceptum est de observatione Sabbati? Sic enim Deus dixit: Memento ut diem Sabbati sanctifices. Sex diebus operaberis et facies omnia opera tua; septimo autem die Sabbati Domini Dei tui non facies omne opus, tu, et filius tuus, et filia tua, servus tuus, et ancilla tua, jumentum tuum, et advena qui est intra portas tuas. Sex enim diebus fecit Deus coelum et terram, mare, et omnia quae in eis sunt; et requievit Deus die septimo. Idcirco benedixit Dominus diei Sabbati, et sanctificavit illum (Exod. XX). Quare ergo vel Sabbatum non custodis? quare praeceptum istud contemnis, unum de decem praeceptis quae scripsit in tabulis lapideis digitus Dei? ####  |