| #### VERS. 3. |

| #### #### Quando commovebuntur custodes domus, et nutabunt viri fortissimi. Custodes domus aut sol intelliguntur et luna, et reliquus astrorum chorus, aut angeli qui huic mundo praesident. Viri vero fortissimi daemones sentiuntur, a forti diabolo etiam ipsi fortium sortiti vocabulum, quem Dominus superans et ligans, juxta Evangelii parabolam vastat domum ejus (Luc. XI). Aliter: Custodes domus, qui ad corpus hominis referunt cuncta quae scripta sunt, costas significari putant, quod ab ipsis intestina vallentur, et tota ventris mollitudo servetur. Viros vero fortissimos crura aestimant, solem et lunam et stellas ad oculos, nares et aures ad totius corporis coaptant. Hoc autem ideo, quia inferius necessitate coguntur non de angelis et daemonibus, sole, et luna et stellis, sed de hominis membris intelligere quae sequitur. Et otiosae erunt molentes in minuto numero, et tenebrescent videntes per se foramina. In consummatione mundi cum refrixerit multorum charitas (Matth. XXIV), et imminutae fuerint animae magistrorum, quae possunt coelestem cibum praebere credentibus, translataeque in coelestia, tunc incipient hi qui ex parte in hoc mundo intuebantur lumen scientiae, involvi tenebris. Si enim Mosi dicitur: Ponam te in foramine petrae, et sic posteriora mea videbis (Exod. XXXIII), quanto magis unaquaeque anima per foramen et quasdam tenebrosas cavernas aspicit veritatem? Aliter: Cessare molentes quia imminutae sunt, de dentibus dictum putant, quod cum extrema senectus advenerit, dentes quoque atteruntur aut decidunt, de quibus permoliti cibi in alvum transmittuntur. Tenebrescere autem videntes in foraminibus oculos arbitrantur, quibus aetate confectis caliget acies, et intuitus obscuretur. ####  |