| #### CAPUT 9 |

| #### ####
| #### “Et illuminare omnes quae sit dispensatio sacramenti absconditi a saeculis in Deo, qui creavit omnia, ut innotescat principibus et potestatibus in coelestibus per Ecclesiam multiformis sapientiae Dei (Ephes. III).” |
#### #### Adhuc de ista vera Domini gloria seu veritate gloriosa, quae diaboli veritatem et mendacium taliter vincit, aliqua dicturi magno ejusdem ducimur amore veritatis, ut non intactam praetereamus illam stultitiae suspicionem, quam Apostolus in gentibus redarguens: ####
| #### “Nos autem, inquit,praedicamus Christum Jesum crucifixum, Judaeis quidem scandalum, gentibus autem stultitiam (I Cor. I).” |
#### #### Stultitiam namque visum est gentium sapientibus, quod Deus cum praedicetur omnipotens, ut vere est, causas evenire permisit, propter quas oporteret eum hominem fieri et crucifigi, secundum stultam, ut eis visum est, praedicationem Evangelii. Quare non potius fecit ut omnipotens Deus, quatenus neque homo caderet, neque angelus, atque ita salva starent omnia sine labore ejus: Stultum namque fuit, aiunt sapientes hujus saeculi, quorum sapientiam Deus stultam fecit, stultum fuit, malle pro mortuis mori, sicut praedicatis, quam praevenire malum sive causam, propter quam oporteret, necessario Deum hominem factum, etiam pro hominibus mori, malle pro reparandis ruinis laborare, quam creaturas angelicam atque humanam, ne ruere possent, firmiter in ipso creationis initio stabilire. Secundum istam saeculi sapientiam consequens visum est nonnullis etiam ecclesiasticis, quod Deus voluerit malum ipsum fieri, propter quod oporteret Dei Filium hominem factum, ut jam dictum est, mori, ne si aliter dicerent, viderentur consequenter debere fateri, quod Deus omnipotens non sit. Itaque utrobique magna est difficultas humano sensui, et utrobique praesumptoribus blasphemandi occasionem parit. Aiunt enim isti: Si malum Deus fieri noluit, malum autem evenit, propter quod ipsum usque ad mortem laborare oportuit, ergo Deus omnipotens non est. Aiunt econtra illi: Si Deus omnipotens est, et malum ne fieret avertere potuit, malum autem eo permittente factum est, propter quod usque ad mortem laboraturus erat, ergo Deus sapiens non est. ####  |