| #### CAPUT 22 |

| #### #### Ut clarius atque intelligibilius fiat quod nunc dicere cupimus, prius de natura multiplicitatis numerorum pauca dicamus. Unitas, id est character, qui sicut Abacistae melius norunt, in primo limite, qui et singularis dicitur, unum significat, transpositus ultra in quintum limitem decem millia designat. Item binarius, id est character, qui in jam dicto singulari limite duos significat, translatus ad eumdem, id est quintum limitem, qui decenus millenus dicitur, viginti millia designat. Sunt itaque in uno eodemque deceno limite, et unitas multiplicanda, et binarius multiplicator, unitas videlicet decies millena, et binarius nihilominus vicies millenus. Nonnihil mysterii in hoc subesse arbitramur quod in ista quantitate equestris exercitus, in uno eodemque limite cubant unitas et binarius, et quod non unitas binarium multiplicat secundum hunc modum, ut diceretur, et decies millies viginti millia audivi numerum eorum, sed econtra binarius unitatem, dicendo: ####
| #### “Et vicies millies dena millia audivi numerum eorum.” |
#### #### Quid enim unitas decena millia nisi gentem Hebraeam unius Dei cultricem significat? Quid porro binarius decenus millenus (qui interdum infamis est) in Scriptura sacra, ut illic de immundis vero bina et bina ingredientur, in arcam? (Gen. VII.) Igitur unitas in eodem limite cum binario cubat, quia videlicet gens Israelitica, quae unius Dei populus esse debuerat, in terra gentium immundarum et abominabilia facientium collocata est. Illic profecto non gens Israelitica gentes immundas et idololatras ad mundam vitam uniusque Dei cultum convertit, sed econtra gentes immundae et idololatrae gentem illam ad immunda et abominabilia perverterunt. Nam hoc est, quod Esdras et Nehemias, caeterique qui cum eis erant, timentes Dominum reversi de Babylone deplorant, dicentes: ####
| #### “Quoniam iniquitates nostrae multiplicatae sunt super caput nostrum, et delicta nostra creverunt usque ad coelum (I Esdr. IX).” |
#### #### Et post aliqua: ####
| #### “Et post omnia quae venerunt super nos in operibus nostris pessimis, et in delicto nostro maximo, quia tu Deus noster liberasti nos de iniquitate nostra, et dedisti nobis salutem sicut est hodie, ut non converteremur, et irrita faceremus mandata tua, neque matrimonia jungeremus cum populis abominationum istarum (ibid.),” |
#### #### etc. Amplius autem cum sub regno Graecorum essent, non ipsi Graecos ad veri et unius Dei cultum converterunt, sed econtra Graeci illos in leges Deo vero adversas perverterunt. Nam hoc est quod in libro Machabaeorum Mathathias cum filiis suis scissis vestibus plangit, dicens: ####
| #### “Vae mihi, utquid natus sum videre contritionem populi mei, et contritionem civitatis sanctae, et sedere illic cum datur in manibus inimicorum? Sancta in manus extraneorum facta sunt, templum ejus sicut homo ignobilis (I Machab. II),” |
#### #### etc. Multi enim ex Israel consenserant relinquere legem Dei, et sacrificabant idolis. Itaque recte non unitas binarium, sed binarius unitatem multiplicat, et quod inde excrescit, item binarius est, fiunt enim ducenties mille millia. Siquidem per binarium multiplicata unitas binarius fit hoc modo, bis unum, duo; et quia unitas decies millena et binarius decies millenus est, ipse binarius, qui in eo excrescit, in quinto ab eo, qui multiplicatur limite ponitur, et sicut jam dictum est, ducenties mille millia sunt, ibique binarius tam multiplex immundam Israelis et gentium permistionem significat. Sequitur: ####  |