| #### CAPUT XXXI. De partu Thamar et quid significent gemini in utero ejus, quod unus manum prius protulit et alter maceriam destruxit. |

| #### #### Instante autem partu, apparuerunt gemini in utero ejus. Atque in ipsa effusione infantium unus protulit manum, in qua obstetrix ligavit coccinum, dicens. Iste egredietur prior. Illo vero trahente manum, egressus est alter. Dixitque mulier: Quare divisa est propter te maceria? Et ob hanc causam vocavit nomen ejus, Phares. Postea egressus est alter in cujus manu erat coccinum, quem appellavit Zaram. Tempus est vel dies partus, hoc tempus acceptabile, et hic dies salutis est (II Cor. VI), ab hora passionis Christi, cujus amaritudo, id est mors, omnem hominem, tam Judaeum quam Graecum, ad aeternam vitam parturivit. Nam isti sunt duo gemini, qui in utero Thamar reperti sunt discordantes, et quasi de privilegio nascendi contendentes, quos Apostolus exaequare et ad pacis concordiam formare cupiens exterret minis, mulcet promissis. Ira, inquit, et indignatio, tribulatio et angustia in omnem animam hominis operantis malum, Judaei primum et Graeci. Gloria autem et honor, et pax omni operanti bonum, Judaeo primum et Graeco. Non est enim personarum acceptio apud Deum (Rom. II), etc. In ipsa, inquit, effusione infantium unus protulit manum. Unus ille qui primo manum protulit, Judaeus est, qui primus legem accepit, et cui primum oportebat loqui verbum Dei (Act. XIII). At ille repulit illud, et indignum se judicavit aeternae vitae. Manum ergo coccino ligatam cito retraxit, id est conscientiam Christi sanguine pollutam avertit. Alter protinus egressus est, Graecus, id est, gentilis populus ad lucem venit, et Deo natus est. Quare, inquit, divisa est propter te maceria? Hoc profecto a semetipsa non dixit, sed verum prophetavit, quod nunc palam factum est, quia videlicet caecitas ex parte contigit in Israel, donec plenitudo gentium intraret, et sic omnis Israel salvus fieret (Rom. XI). Haec interruptio Israel, divisio maceriae est, quam et significat nomen Phares; interpretatur enim divisio. Alterum appellavit Zaram. Quo nomine pellenda designatur caecitas quae contigit in Israel, ut, post praesentem infidelitatis noctem, veram videat lucem, respiciens ad orientem. Zara namque interpretatur oriens. ####  |