| #### CAPUT XIV. Iterum de tribus testibus, Spiritu, sanguine, et aqua, quod sine utrolibet non sit ratum testimonium in terra. |

| #### #### Tres igitur testes sunt isti, Spiritus, aqua, et sanguis, quorum sine utrolibet non est testimonium ratum in terra, id est, in praesenti Ecclesia. Nam, nisi dicat quis Dominus Jesus in quo dictum est testimonium spiritus; nemo enim dicit, Dominus Jesus nisi in Spiritu sancto (I Cor. XII), et nisi dicat, quia hic est qui venit per aquam et sanguinem Jesus Christus, non in aqua solum, sed in aqua et sanguine (I Joan. V), et haec dicens, baptizetur aqua elementari, non est in terra recipiendus, non est ecclesiasticae communioni admittendus, utpote legitimis et necessariis carens testibus. Unus aut duo testes in isto negotio non sufficiunt. Unum solummodo testem illi discipuli habebant, quibus cum dixisset Paulus: Si Spiritum sanctum accepistis credentes? dixerunt: Sed neque si sanctus est Spiritus audivimus (Act. XIX). Unum, inquam, testem, scilicet aquam solam habebant. Nam in Joannis baptismate, sicut neque si Spiritus sanctus esset audierant, ita nec sanguinis testimonium acceperant. Neque enim Joannes verbo crucis quod nondum erat catechizare, aut sanguinem, qui necdum fusus fuerat, praedicare poterat. Unum igitur testem, scilicet aquam habebant, et idcirco nisi baptizarentur adhuc, neque in terra, neque in coelo recipiendi erant. Duos testes habent, scilicet aquam et sanguinem, et tertium, id est Spiritum, non habent quicunque apud haereticos baptizantur. Neque enim haeretici quicunque fidem Domini Jesus aliqua blasphemia diminuunt vel dilacerant, veraciter dicunt, Dominus Jesus, et idcirco nequaquam in Spiritu sancto loquuntur (I Cor. XII). Quamvis ergo in eum qui pro nobis crucifixus est catechizentur et baptizentur, aquae quidem et sanguinis testimonium habere videntur, sed spiritus testimonium non habere comprobantur. Verumtamen si baptizati sunt in nomine Patris, et Filii et Spiritus sancti, multae siquidem haereses in isto nomine baptizant, his qui ab eis ad catholicam Ecclesiam confugiunt, non repetitur lavacrum carnis, sed tantum per impositionem manuum reconciliati, tertium testem, id est Spiritum accipiunt. Rursus qui spiritus et sanguinis habent testimonium dicendo, Dominus Jesus, et credendo quia ille pro nobis sanguinem suum fudit, non eos pigeat, quamlibet justi sibi videantur, tertii testis, scilicet aquae quaerere testimonium. Nam sive Judaeus in lege justificatus, sive philosophus in virtutum studiis collaudatus, dicat, Dominus Jesus, et hic pro omni mundo est passus, sed aqua baptizari in remissionem peccatorum dedignetur, tanquam sit justus, nullo modo in terra recipitur, nullatenus hic ecclesiastica frui communione permittitur. ####  |